Бидъат-хурофотлар! - Mehrob.uz\nНега бундай номлашган экан? Жинлар масжиди ҳақида эшитганмисиз?\nМақолалар access_time20-апрел 2017, 19:54\nАҳён-аҳёнда ажойиб масканлар, бино ва иншоотлар номлари қулоққа чалинади.…\nМақолалар access_time31-октябрь 2017, 14:31\nКимга берсам экан, кимга? Ёлғизгина қизимни кимга турмушга берсамикан?…\naccess_time23-март, 11:50 visibility830\nАллоҳ таоло Ўзининг охирги ва мукаммал Ислом динини тўлиқ қилиб бергани бу умматга берилган энг катта неъматдир. Аллоҳ субҳанаҳу ва таоло Набий соллаллоҳу алайҳи васаллам Ҳажжатул вадода турганларида нозил қилган ушбу оятда шундай дейди: «Букун динингизни камолига етказдим, неъматимни тамом қилиб бердим ва сизлар учун Исломни дин деб рози бўлдим».\nЭътибор берсангиз, бу диннинг мукаммал эканини уни биз учун дин деб рози бўлган Зотнинг Ўзи айтяпти. Демак, унда ҳеч қандай янгилик пайдо қилиш, қўшимча киритиш, такомиллаштиришга ўрин йўқ. Бироқ, афсуски, мана шу ишга беҳуда уринишлар жуда кўп бўляпти. Биз диндаги ана шундай «янгиликлар» – бидъат-хурофотларни таниб, билиб олишимиз ва улардан эҳтиёт бўлишимиз ва бошқаларни ҳам огоҳ қилишимиз керак. Шу боис бугунги суҳбатда бидъат ва хурофотлар ҳақида гаплашиб ўтамиз.\n«Бидъат» ва «хурофот» сўзлари арабий сўзлар бўлиб, луғатда ўхшаши йўқ, ўхшаши бўлмаган янги нарсани пайдо қилиш деган маъноларни англатади. Диний ақийдаларга ўринсиз ислоҳ киритиш бидъат дейилади, хурофот эса умуман асоси йўқ нарса деганидир. Бидъат билан хурофотнинг фарқи шуки, бидъатнинг заиф бўлса ҳам хабари, далили бор, аммо шубҳали бўлади, хурофот эса умуман асли йўқ нарсадир. Уларнинг фарқи мана шунда.\nИстилоҳда эса бидъат деб Пайғамбар алайҳиссалом даврларида бўлмаган нарсани диндан деб эътиқод қилиб амалга оширишга айтилади. Ислом тарихида Пайғамбар алайҳиссаломнинг даврларида бўлмаган ишларни амалга оширган зотлар бўлган. Масалан, ҳазрати Умар розияллоҳу анҳунинг жамоатни таровеҳ намозига жамлаб, хатми Қуръон қилдиришлари, мадрасалар қурилиши, масжидга гилам солиниши каби ишлар бунга мисол бўла олади. Расулуллоҳ соллаллоҳу алайҳи васалламнинг даврларида масжидга гилам солинмаган, гиламлар кейинроқ солинди. Ҳазрати Усмон даврларида масжид кенгайтирилганда аввал бўйрага ўхшаш нарсалар ташланди, кейинчалик гиламлар тўшала бошланди. Шу жиҳатдан олганда «Булар ҳам бидъат-ку, Расулуллоҳ соллаллоҳу алайҳи васалламнинг даврларида бу иш бўлмаган-ку?» дейиш мумкин. Аммо булар асли бор нарсалар. Булар оят ёки ҳадиснинг ҳукми деб қилинмайди, балки мақсадга мувофиқлиги, эҳтиёж ёки заруратдан келиб чиққан ҳолда қилинади. Аммо шариатда қораланадиган, биз ёмон кўрадиган бидъат эса динда асли бўлмаган нарсани қилишдир. Масалан, сафар ойида сафар қилиб бўлмайди деган тушунча. Бу энг авомий тушунча. «Сафар ойида тўй қилиб бўлмайди», «Икки ҳайит орасида тўй қилиб бўлмайди» ва ҳоказо гаплар. Бир пайтлар бу бидъатларга жуда қаттиқ амал қилинар эди. Ҳақиқатан ҳам икки ҳайит орасида тўйлар тўхтаб қоларди. Алҳамдулиллаҳ, ҳозир анча ўзгариш бор.\nБунга ўхшаш бидъат-хурофотлар жуда кўп. Зиёратга бориб, фарзанд умидида дарахтга латта боғлаш, бир ёғочнинг тагидан эмаклаб ўтиш ва ҳоказо. Бундай бидъат-хурофотларнинг бугунги ривожланган асримизда ҳам бўлиб турганлиги бизнинг мусибатимиздир.\nИмом Абу Довуд ва имом Термизийлар ривоят қиладилар:\nНабий соллаллоҳу алайҳи васаллам шундай дедилар: «Сизлар менинг ва тўғри йўлда юрувчи ҳидоят топган халифаларимнинг йўлини тутиб, уни озиқ тишларингиз билан тишлагандек маҳкам ушланглар. Динга янгиликлар киритишдан сақланинглар. Чунки ҳар қандай бидъат залолатдир».\nОзиқ тиш билан тишланглар дегани динни ўта маҳкам ушланглар, собит туринглар деганидир.\nУламоларимиз бидъатни икки турга бўлганлар – ҳасана ва саййиа, яъни яхши ва ёмон бидъат.\nБу таърифнинг, истилоҳнинг келиб чиқиш тарихи қуйидагича: ҳазрати Умар розияллоҳу анҳу Убай ибн Каъбни имом қилиб, унинг ортидан саҳобаларни саф қилиб, хатми Қуръон қилаётганларини кўриб, «Қандай яхши бидъат бўлибди!» деганлар. «Бидъати ҳасана» сўзи шу ердан олинган.\nИмом Бухорий, имом Муслимлар ривоят қилган ҳадисда Пайғамбар алайҳиссалом: «Ким бизнинг динимизда унда бўлмаган янги нарсани киритса, рад қилинади», деганлар.\nҲофиз Ибн Ҳажар Асқалоний раҳматуллоҳи алайҳ ўзларининг «Саҳиҳул Бухорий»га ёзган «Фатҳул Борий» номли шарҳларида ушбу ҳадис ҳақида шундай дейдилар: «Бу ҳадис динни сохталаштиришдан, бузишдан асровчи ҳадислар жумласидан бўлиб, муҳим қоидани ўз ичига олган – динга зид бўлган, диннинг далилларига, қоидаларига хилоф бўлган ҳар қандай бидъатни рад қилиш лозимдир».\nАммо динга зид бўлмаган, асли бор, диннинг асосларига таянган ҳолда, динни ҳимоялаш учун жорий қилинган амаллар рад этилмайди. Бу ҳақда энг машҳур ҳадис бу борадаги барча саволларга жавоб бўлади, «бидъати ҳасана» йўқ дейдиганларга раддия бўлади.\nИмом Муслим, имом Термизий, имом Насаий ва имом Ибн Можалар ривоят қиладилар: «Пайғамбар алайҳиссалом шундай дедилар: «Ким Исломда гўзал одат пайдо қилса ва ундан кейин ўша одатга амал қилинса, ўша пайдо қилган одамга ўша амалнинг ажри ва унга амал қилганларнинг ажри бўлур ва уларнинг ажридан бирон нарса ноқис бўлмас. Ким Исломда ёмон одат пайдо қилса ва ундан кейин ўша одатга амал қилинса, унга ўша амалнинг гуноҳи ва кейинчалик унга амал қилганларнинг гуноҳи бўлур ва бунда уларнинг гуноҳларидан бирон нарса ноқис қилинмас».\n«Бир одат пайдо қилса» деб таржима қилинган жумла ҳадиснинг матнида «ман санна» деб келган бўлиб, «суннат» сўзи шу ўзакдан олинган.\nДемак, яхши амал учун ҳам, ёмон амал учун ҳам уни пайдо қилган одамга савоб ёки гуноҳ ёзилади. Бир гуноҳ бордир, аммо уни бошлаб бериш ундан ҳам оғир гуноҳ бўлади. Чунки бир гуноҳни одат қилиб берсангиз, кимки сиздан кейин шу гуноҳга амал қилса, уларнинг гуноҳидан сизга ҳам насиба ёзилаверади. Худди шунингдек, кимки бир яхши амални бошлаб берса ва одат қилса, шундан кейин ким унга амал қилса, бунинг савоби унга ҳам бораверади.


Андижондаги ҳайрия тадбири / CHAMPIONAT.asia\nАндижондаги ҳайрия тадбири\nБугун 13 ноябрь куни Андижон шаҳридаги “Соғлом авлод” стадионида ҳақиқий футбол байрами бўлиб ўтмоқда.\nОлий лигага чиққани муносабати билан “Андижон” жамоаси ҳайрия-шоу учрашувини ташкил этмоқда.\nШоуни таниқли актёр, Жавоҳир Зокиров очиб берди. У “Андижон” клубининг 41-рақамли футболкасида чиқди.\nСанаткорлардан биринчи бўлиб Озодбек Назарбеков куйлади. 3-4та қўшиқ айтгач, унга клуб президенти Зафар Зулунов билан Азамат Абдураимов 10-рақамли футболка топширди. Назарбековдан кейин Нилуфар Усмонова ҳам дилтортар қўшиқлари билан мухлисларга қувонч улашди. Усмоновага ҳам Андижон клубининг 7-рақамли футболкаси совға қилинди.\nФайз гуруҳи ҳам чиқди. 7 ёшли жажжигина Жўрабек исмли хонанда ҳам стадионга чиқиб, куйлаб стадионга келган мухлисларни олқишига сазовар бўлди.\nСоат 13:00да "Андижон фахрийлари" ва "Андижанка" ўртасида ўйин бошланди.\nАндижон фахрийлари - Андижанка 5:0\nАндижон фахрийлари: Қобил Олимжонов, Нозим Муллаохунов, Рустам Собиров, Фарҳод Қодиров, Ориф Маматказин, Абдумуталиб Аблазов, Хайрулло Тожиқулов, Қаҳрамон Абдуқодиров, Музаффар Раҳимбердиев, Маъруф Тўрақулов, Рустам Абдиев, Баҳодир Каримов, Азамат Абдураимов, Отабек Қиличев, Адаҳам Каримов.\nАндижанка: Нодира Мелибоева, Ўғилой Қўчқорова, Назокат Маматисақова, Eлена Лахуткина, Омадой Султонова, Ойгул Ёқубова, Рўзихон Асқарова, Гулнора Давронова, Гулирано Ҳасанова, Зиёда Тўланбоева, Мадина Хурсанова, Зиёда Янгибоева, Гулхаё Маннабоева, Дилафруз Хаджаева, Моҳира Жўрабоева, Адита Омонова.\nСтадионга одамларни келиши тўхтамаяпти. Бугунги тадбир концертлардан иборат эканлиги учун аёллар ҳам стадионга ташриф буюрган. Чипталар 2500-3000 сўмдан чиқарилган. “Бунёдкор”нинг термадаги футболчиларидан ташқари барча футболчилари келган. Олександр Пишур ватанига кетган шекилли у Андижонга келганлар қаторида кўринмади.\nБироздан сўнг “Андижон” – “Бунёдкор” баҳси бошланади. Бу ҳақда кейинроқ маълумот берамиз. Сайтимиздан узоқлашманг.\n“Андижон” – “Бунёдкор” 2:2\n“Бунёдкор”: Акбар Тўраев, Хайрулла Каримов, Анвар Ғофуров, Камолиддин Тожибоев, Жавлон Мирабдуллаев, Олег Зотеев, Жавлон Иброҳимов, Миржамол Қосимов, Забиҳилло Ўринбоев, Анвар Бердиев, Алибобо Раҳматуллаев.\n“Андижон”: Сергей Смородин, Афзал Азизов, Раҳим Қодиров, Икром Иброҳимов, Ғиёс Комилов, Алишер Тўхтасинов, Баҳром Абдураҳимов, Асқар Жадигеров, Расул Раҳмонов, Лочин Солиев, Бекзод Ғозиев.\nТанаффус пайтида DJ Piligrim қўшиқлари билан стадионга келган мухлисларни зериктирмасликка ҳаракат қилди.


Қирғизистонда кирилл алифбосидаги .кр домени ишга туширилади\n10:16 / 16.10.2015\nҚирғизистон ICANN (домен номлари ва IP-манзилларни бошқариш бўйича нотижорий корпорация)га кирилл алифбосидаги .кр доменини олиш бўйича ариза тақдим этди. Бу ҳақда КирТАГ Қирғизистон Транспорт ва коммуникация вазири ўринбосари Эрнис Мамирканов маълумотига асосланиб хабар қилди.\n“Вазирлик нима сабабдан Кирнет ривожланмаётгани, қирғиз тилидаги сайтлар оммавий эмаслиги борасида блиц-таҳлил ўтказиб кўрди. Маълум бўлишича, минтақалар аҳолиси лотин тилини унчалик яхши билмайди. Шунинг учун биз ICANN`га кирилчадаги домен олиш учун мурожаат қилдик”, - деди вазир ўринбосари.\nУнинг сўзларига кўра, корпорация лотин тилидаги kp домени мавжудлиги, уни кирилл алифбосидаги домен билан алмаштириб қўйишлари мумкинлиги тўғрисида огоҳлантирган. “Бироқ кирилчадаги домен асосан Қирғизистон ҳудудида қўлланилади”, - деди Э.Мамирканов.


25-модда. Йўловчиларни, темир йўл транспорти ходимларининг айрим тоифаларини, юклар, багаж ва юк багажини суғурта қилиш\nҲужжат 08.04.2006 санаси ҳолатига\n1.Темир йўл транспорти / Транспорт / Темир йўл транспорти;\n2.Темир йўл транспорти / Транспорт / Темир йўл транспорти]\n1.Темир йўл транспорти корхонаси / Транспорт / Темир йўл транспорти корхонаси;\n2.Темир йўл транспорти корхонаси / Транспорт / Темир йўл транспорти корхонаси]\n1.Темир йўл транспорти муассасаси / Транспорт / Темир йўл транспорти муассасаси;\n2.Темир йўл транспорти муассасаси / Транспорт / Темир йўл транспорти муассасаси]\n1.Темир йўл транспорти ташкилоти / Транспорт / Темир йўл транспорти ташкилоти;\n2.Темир йўл транспорти ташкилоти / Транспорт / Темир йўл транспорти ташкилоти]\n1.Темир йўллари / Транспорт / Темир йўллари;\n2.Темир йўллари / Транспорт / Темир йўллари]\nЎзбекистон Республикаси Фуқаролик кодексининг 42—57-моддаларига қаранг.\nЎзбекистон Республикаси Ер кодексининг 69—70-моддаларига ва Вазирлар Маҳкамасининг 2018 йил 30 июндаги 493-сонли «Тадбиркорлик ва шаҳарсозлик фаолиятини амалга ошириш учун ер участкаларини доимий фойдаланишга беришнинг замонавий ва шаффоф механизмларини жорий этиш чора-тадбирлари тўғрисида»ги қарорига қаранг.\nВазирлар Маҳкамасининг 2017 йил 28 ноябрдаги 948-сон қарори билан тасдиқланган «Ўзбекистон Республикаси Темир йўлларда юк ва йўловчилар ташиш хавфсизлигини назорат қилиш давлат инспекцияси тўғрисида низом»га қаранг.\nЙўловчилар учун вокзалларда, поездлар кутиладиган бошқа жойларда бўлиш ҳамда поездга чиқиш, тушиш учун багаж ва юк багажи билан перронларга ўтиш эркинлиги кафолатланади. Йўловчиларни кузатиб қўювчи ва кутиб олувчи шахслар ҳам вокзалда бўлиш ва перронга ўтиш эркинлиги ҳуқуқига эга.\nЎзбекистон Республикасининг «Фуқароларнинг давлат пенсия таъминоти тўғрисида»ги Қонунига ва Ўзбекистон Республикаси Меҳнат кодексининг 187—197-моддаларига қаранг.\nТемир йўл транспортининг энг муҳим объектлари ва махсус юкларни қўриқлаш Ўзбекистон Республикаси Ички ишлар вазирлигининг ички қўшинлари бўлинмалари ва давлат бошқарув органларининг бошқа ваколатли бўлинмалари томонидан амалга оширилади. Бундай объектлар ва юклар рўйхатлари Ўзбекистон Республикаси Вазирлар Маҳкамаси томонидан белгиланади.\nТемир йўл транспорти йўловчилари (шаҳар атрофига қатновчи йўловчилар бундан мустасно) поездда қатнов даврида, иши сайёр хусусиятли бўлган темир йўл транспорти ходимлари, шунингдек ўз лавозим вазифаларини ҳаёт учун хавфли бўлган шароитларда бажарувчи ходимлар ва ҳарбийлаштирилган қўриқчи бўлинмаларнинг ходимлари ўз хизмат вазифаларини бажариш даврида мажбурий шахсий суғурта қилинадилар.\nЙўловчилар ва темир йўл транспорти ходимларининг айрим тоифаларини мажбурий шахсий суғурта қилиш тартиби ва шартлари қонун ҳужжатлари билан белгиланади.\nЎзбекистон Республикасининг «Умумий фойдаланишдаги ҳаво, темир йўл, ички сув ва автомобиль транспорти йўловчиларининг мажбурий шахсий суғуртаси тўғрисида»ги Қонунига қаранг.\nТемир йўл транспортида мажбурий шахсий суғурта билан бир қаторда қонун ҳужжатларига мувофиқ йўловчиларни ихтиёрий шахсий суғурта қилиш, шунингдек юклар, багаж ва юк багажини ихтиёрий суғурта қилиш мумкин.\nТемир йўл транспорти корхоналари йўл ҳақини ҳамда юк, багаж ва юк багажининг ташиш ҳақини тўлаган ва йўл ҳужжатларини тўғри расмийлаштирган йўловчи ва юк жўнатувчига, агар қонун ҳужжатларида бошқача тартиб назарда тутилган бўлмаса, ташишни рад этишга ҳақли эмас.\nЎзбекистон Республикаси Фуқаролик кодексининг 324—339, 718—721, 725-моддалари 57-бобига қаранг.\nЎзбекистон Республикасининг Маъмурий жавобгарлик тўғрисидаги кодексининг 108, 113, 114, 121—124, 130, 139, 142, 144—148-моддаларига ва Ўзбекистон Республикаси Жиноят кодексининг 260—263-моддаларига қаранг.


11:10 / 14.11.2017\nБуюк Британия бош вазири Тереза Мэйнинг маълум қилишича, Британия Европа ҳимоясига содиқ. Шунингдек, у Россия тажовузкорлиги ҳақида огоҳлантирди. Мэй британиялик тадбиркорлар олдида чиқиш қилиб, шу ҳақда айтиб ўтди, деб хабар бермоқда «Би-би-си».\nМэйнинг таъкидлашича, у Brexit доирасида эришишга ҳаракат қилаётган келишув Британиянинг «иқтисодиётлар ҳамда эркин жамиятлар очиқлигига, уларга тажовуз қилиши мумкин бўлганлар олдида қўшма содиқлигидир. Бу, биринчи навбатда, албатта, Россия».\nУ, шунингдек, Қримнинг Россияга қўшилиши билан боғлиқ вазиятни танқид қилди ҳамда Москвани «сайловларга аралашишда» айблади.


АҚШ Жанубий Кореяда бундан кейин ҳам стратегик кучларини жойлаштириши маълум бўлди\n09:57 / 21.12.2016\nАҚШ Жанубий Кореяда бундай кейин ҳам стратегик кучларини жойлаштиришини тасдиқлади. Бу Шимоли-Шарқий Осиёдаги ўз иттифоқдошларини Пхеньяннинг ядро ва ракета таҳдидидан ҳимоя қилиш мақсадида амалга оширилади, деб хабар қилди Рёнхап агентлиги икки давлат ҳарбийлари баёнотига асосан.\nАгентлик маълумотларига кўра, келишув Вашингтонда Жанубий Корея ташқи ишлар вазири ўринбосари Ли Сон Нам ва мамлакат мудофаа вазири ўринбосари Ю Чжэ Соннинг АҚШ давлат котиби ўринбосари Томас Кантримэн ҳамда мудофаа вазири ўринбосари Дэвид Шер билан учрашуви чоғида тасдиқланди.\n"Расмий шахслар Шимолий Кореянинг ядро ва ракета таҳдидига жавобан АҚШнинг стратегик мудофаа тизимларини Корея Республикаси ҳимояси учун доимий равишда жойлаштириш мажбуриятини тасдиқлади", - дея баёнот сўзларини келтиради агентлик.\nАҚШ Жанубий Кореяга жорий йил бошида B-52 стратегик бомбардимончи ва кўринмас-қирувчи самолётларни жўнатганди. Бу КХДРнинг ядро синовларига жавобан амалга оширилди.\n"АҚШ 2016 йилда Корея Республикасига мудофаа тизимини кучайтириш чоралари орқали ўз мажбурият ва қатъиятини кўрсатиб берди", - дея таъкидланади баёнотда.\nЭслатиб ўтамиз, Шимолий Корея БМТ Хавфсизлик Кенгаши томонидан ўтказилаётган халқаро босим ва қаттиқ санкцияларга қарамай ўзининг атом ва ракета соҳаларидаги дастурини тўхтатишдан бош тортмоқда.


Осиё Чемпионлар лигаси-2019 ҳал қилувчи учрашувини ўзбекистонлик ҳакамлар бошқариб боради — Ўзбекистон футбол ассоциацияси расмий сайти.\nОсиё Чемпионлар лигаси-2019 ҳал қилувчи учрашувини ўзбекистонлик ҳакамлар бошқариб боради\nҲал қилувчи учрашувни бошқариб бориш вазифасини эса ОФК ўзбекистонлик ҳакамлар бригадасига ишониб топширди. Бош ҳакам – Валентин Коваленко. Унга Андрей Цапенко, Тимур Гайнуллин, Азиз Асимов ҳамда Илгиз Танташев ёрдам беришади. Захира ҳаками – Руслан Серазитдинов.


"Реал"даги реал муаммолар: Перес Рамосга қарши\n8 март, 2019, 00:12 1928\nТеглар:Реал | Серхио Рамос\nЖамоа сардори клуб президентига қарши.\nИспаниянинг As нашри ЕЧЛ 1/8 финал босқичи доирасида "Аякс"га қарши кечган жавоб учрашуви (1:4)дан сўнг "Реал" ечиниш хонасида келишмовчиликлар келиб чиққанини маълум қилди.\nЎйин якунлангач дисквалификация боис ушбу беллашувни ўтказиб юбориб, уни мухлислар қаторида кўрган Серхио Рамос жамоа ечиниш хонасига боради. Бу орада клуб президенти Флорентино Перес аллақачон мазкур хонага етиб келган бўлган.\nПрезидент футболчилар жуда ҳам кўп дам олиб, ўз устида ишламай қўйганини айтиб, буни шармандалик деб атайди. Унга эса жамоа сардори Серхио Рамос жавоб қайтариб, бундай ёмон натижада у ва бутун бошли раҳбарият айбдор эканлигини айтади.\nСўнг Перес Рамосга қарата: "Сен бўшсан", - деб айтади. Футболчи "Менга пулни бер, кетаман", - дейди ва қуйидагиларни қўшимча қилади: "Мен бу жамоа учун боримни бердим, бу ранг учун ва ҳаттоки сен учун жанг қилдим".\nИспаниянинг бошқа бир нашри Marca эса мазкур келишмовчилик тафсилотларини батафсил келтириб ўтди. Рамос ёзда Пересга ҳужумчи олиш кераклиги борасида маслаҳат берганини эслатиб ўтган. Ушбу жанжалга клуб шифокорлари ҳам гувоҳ бўлишган.\nШундан сўнг Перес зудлик билан директорлар кенгаши чақирган. Мазкур учрашувнинг асосий мавзуси Сантьяго Соларининг истеъфоси ва унинг ўрнига Жозе Моуриньонинг олиб келиниши бўлган. Илгарироқ, Моуриньонинг Мадридга қайтишидаги асосий тўсиқ айнан Рамос эканлиги айтилган эди. Португалиялик мутахассис ҳимоячи билан яхши муносабатларга эга эмас.\nТунгги соат иккига қадар давом этган мажлисда томонлар бир қарорга кела олмайди ва Соларининг истеъфоси рад этилади. Бугун кундузи эса мадридликлар Моуриньонинг агенти Жорже Мендеш билан музокараларни бошлаганлиги борасида хабарлар тарқалди. "Қироллик клуби" ушбу келишувни "Вальядолид"га қарши ўйинга қадар амалга ошириш ниятида, аммо Жозе бунга ҳозирча рози бўлгани йўқ.\nКлуб эса юзага келган ҳолат юзасидан бирорта расмий хабар бергани йўқ.\nАгарда вазият юмшамаса, Перес Рамосни сардорлик боғичидан маҳрум этиши ва якунда Серхио жамоани тарк этиши ҳам мумкин.\nЁдингизда бўлса 2003 йил "Реал" Фернандо Йерро билан янги шартнома борасида келишиб олган эди, аммо Пересга қария футболчининг реклама тадбирларидан бирида ўзини тутиши ёқмайди ва шартнома тузиш режаси барбод бўлади. Рауль ва Икер Касильясларнинг ҳам кетар чоғида Перес билан муносабатлари ёмонлашган эди.\nDon Balon нашри эса президент ва сардор ўртасидаги келишмовчилик "Барселона"дан учралган мағлубиятдан сўнг бошлангани ҳақида ёзмоқда. Ўшанда "Реал"нинг ёшлар жамоаси устози Альваро Бенито маҳаллий радиостанцияларнинг бирига берган интервьюсида Каземиро ва Кроосларни кескин танқид қилган эди. Натижада мутахассис ишдан олинган. Бу эса бир қатор испаниялик футболчиларнинг норозилигига сабаб бўлган, жумладан Рамоснинг ҳам.\nУмуман олганда "бланкослар" айни вақтда жуда оғир вазиятга тушиб қолишган. Клуб бир ҳафта ичида ютиш учун потенциал имконияти бўлган учта мусобақани тарк этди. Келишмовчиликлар эса раҳбариятга хам кўчган. Қолаверса, жамоада юзага келган вазият дарҳол ОАВга чиқиб кетиши, аниқроғи "уйдаги гапнинг кўчага чиқиб кетиши" эса вазиятнинг янада чигаллашишига олиб келмоқда.\nАна холос! Рамос "Милан"га ўтиши мумкин


Алиева Гавҳарой Абдумуталиповна | FXTXQTUMOHM\nMuallif: Abbos Mirzo bo'lim: Bo'limsiz 09.03.2015\t0 714 marta o'qilgan\nАлиева Гавҳарой Абдумуталиповна 1986 йил 6 январда Фарғона вилояти Қува туманида Акбарабод қишлоғида таваллуд топган. У ишчи оиласида кенжа фарзанд бўлиб, ёшликдан қизиқувчан ва интилувчан қиз бўлган. Мактаб чоғида жамоат ишларида фаол бўлиб, фан олимпиядаларида ҳам фаол қатнашган. 2004 йил Фарғона давлат университетининг табииёт факулътетига грант асосида ўқишга қабул қилиниб, 2008 йилда тамомлаган ва бакалавр даражасидаги дипломга эга бўлган. Бу йиллар давомида “6-7 ёшли болаларни интелектуал қобилиятини аниқлаш” мавзусида илмий ишини олиб борди ва С.Исроилжонов раҳбарлигида боғча болаларини ақлий қобилиятини ривожланишини ўрганиб, болаларини ақлий фаолиятини ривожлантириш йўлларини аниқлади. 2010 йили “Одам ва ҳайвонлар физиология” йўналиши бўйича Магистрлик дипломини ҳам қўлга киритди.\nБу йиллар давомида бир нечта мақолалари илмий конференцияларга қўйилди. 2011 йилдан Марғилон шаҳридаги 23-умумий ўрта таълим мактабида биология фани ўқитувчиси сифатида иш фаолиятини бошлади. Мактабда ўзининг изланувчанлиги, тиришқоқлиги, жонкуярлиги, ташаббускорлиги билан ўқитувчи ва ўқувчилар жамоси орасида алоҳида ҳурматга сазовор бўлди. Мактабда “Камолот” ЁИҲ бош етакчиси сифатида ҳам иш олиб бориб, 40 дан ортиқ тадбирларни ташкиллади. Шунингдек олиб борган ишлари бевосита Марғилон ҳақиқати газетасида ёритилиб борди. Етакчилик фаолиятида “Ёш шоирлар”, “Жажжи раққослар” ва “ҚВЗ” тўгараги наъмунали фаолият кўрсатиб, ёшларини Ванатга садоқат рухида тарбиялашда катта рол уйнади. Сабаби ҳар бир ўтказилган тадбирлар “Биз гиёҳвандликка қаршимиз”, “Терроризм оқибатлари”, “Онажоним Ўзбекистон” мавзуларида ёритилиб, ёшлар тарбиясида катта туртки бўлди.\nДарсларни янги педагогик технологиялар асосида қизиқарли ва жонли ташкиллашга эришди. Вертуал лаборатория, синф хонасида фитобарлар,жонли бурчак, шунингдек, мактаб ер учаскасида фитоциян ўсимликларни ўстириш бўйича ўқувчилар билан иш олиб бормоқда. Дарс давомида электрон дарсликлардан фойдаланиб дарс самарадорлигини янада оширишга эришиб бормоқда. Фан тўгарагида ўқувчилар билан тайёрлаган ўқув слайдлари дарс ўтиш учун ва дарсларни қизиқарли бўлишига ёрдам бермоқда.\n“Билимлар беллашуви” ва “Фан олимпиадалари” да ўқувчилари фахрли ўринларни эгалладилар. Жумладан, 6-“Д” синф ўқувчиси Эргашева Мафтуна, 8-“Б” синф ўқувчиси Тиллаев Жаъсурлар шаҳар миқёсида 2 ўринларни, 7-“Б” синф ўқувчиси Эргашхонова Олтиной 3-ўринларни қўлга киритдилар. Барча биология фани ўқитувчилари учун 7-синфларда Зоология фанидан “Сув ҳавзаси қушлари” мавзусида ўтилган семинар тренинг дарси шаҳар ўқитувчилари учун ўз иш йўналишларида муҳим туртки бўлган. ХТМФМТТЭ бўлими томонидан ўқитувчи Г.Алиева фахрий ёрлиқ билан тақдирланган.\nОдам ва унинг саломатлиги фанидан тайёрлаган методик қўлланмаси ХТМФМТТЭ бўлими томонидан биология фани ўқитувчилари учун 2013 йилда методик тавфсиянома сифатида оммалаштирилди.\n2013-2014 ўқув йилида “Йилнинг энг яхши фан ўқитувчиси” кўрик танловида фаол қатнашиб, шаҳар, вилоят босқичларида 1 ўринни эгаллади ва Республика босқичида фаол қатнашди. Шу йили “Фанларни ўқитишда ахборот оммуникация технологияларидан фойдаланиш бўйича “21 аср педагоги” кўрик-танлови”да фаол қатнашиб, вилоят босқичида ғолибликни қўлга киритди ва Корея Республикасига хизмат сафарига бориш имкониятига эга бўлди.\nAvvalgi: Fidoyi muallima\nKeyingi: Гавҳарой Алиеванинг биология фани дарсидан лавҳалар


Ашхобод V Осиё Ўйинларини ўтказишга тайёр эканлиги маълум қилинди\n12:22 / 25.11.2016 7952\nТуркманистон пойтахти Ашхобод 2017 йилда ўтказиладиган V Осиё Ўйинларини қабул қилади.\nМаълумотларга кўра, 2017 йилда бўлиб ўтадиган V Осиё Ўйинларини ўтказишга Ашхободда қурилиши режалаштирилган спорт инфратузилмасининг 80−85 фоизи тайёр ҳолатга келтирилган. Қолган спорт иншоотлари эса 2017 йилнинг биринчи ярмида фойдаланишга топширилиши айтилган. Бу ҳақда Туркманистоннинг Тошкентдаги элчихонаси маълумотига асосланиб, “Gazeta.uz” хабар бермоқда.\nМаълумот учун: V Осиё Ўйинларининг ёпиқ иншоотлардаги баҳсларига 2017 йил 17 сентябрда старт берилади. Мусобақага Осиёнинг 45 ҳамда Австралия ва Океаниядан 17 давлат вакили спортнинг 21 тури бўйича беллашишади.\nОсиё Ўйинларига турли мамлакатлардан 200 мингдан зиёд ишқибозларнинг ташриф буюриши тахмин қилинмоқда.\nЭслатиб ўтамиз: 30 спорт объектини ўз ичига Олимпия шаҳарчаси қурилиши 2010 йилнинг 5 ноябрь куни бошланган эди. Мажмуанинг умумий майдони 157 га ни ташкил этади.\nЎзбекистонда оммавий спортни ривожлантириш концепцияси тасдиқланди\nҲукумат қарори: пуллик хизмат кўрсатувчи спорт тўгараклари ташкил этилади


ТОШКЕНТДА ГИДЛАР ФОРУМИ БЎЛИБ ЎТАДИ\nМаълумки, 21 февраль бутун дунёда гидлар — йўлбошловчилар куни сифатида нишонланади. Шу сана муносабат билан ушбу касб мутахассисларининг касб байрами куни Ўзбекистон Республикаси Туризмни ривожлантириш Давлат қўмитаси қошидаги Туризм соҳасида кадрлар малакасини ошириш ва қайта тайёрлаш республика маркази томонидан 1-Гидлар форуми ташкил этилмоқда.\nМазкур форум сайёҳлик гидлари фаолиятидаги мавжуд муаммо ва камчиликларни ҳал этиш ҳамда мамлакатимизда саёҳатларни ташкил этиш соҳасини такомиллаштиришга қаратилган стратегик дастур ва ечимлар ҳақида очиқ мулоқот қилиш мақсадида бўлиб ўтади.\nФорумнинг асосий вазифаси туризм соҳасининг турли тармоқларида фаолият олиб бораётган мутахассислар, туризм билан бевосита алоқадор соҳалар билан яқиндан алоқа ўрнатиш ва ҳамкорлик қилиш учун мустахкам асос яратишдан иборат.\nФорум дастуридан мамлакатимиз туризм соҳаси ривожланиши ва истиқболдаги режалар, туризм соҳасида кадрлар малакасини ошириш ва қайта тайёрлаш республика марказининг 2016 йилдаги фаолияти якунлари ва истиқболдаги режалари, гид-таржимонлар малакасини ошириш, ходимларни аттестациядан ўтказиш тизимини такомиллаштириш, “Ўзбекистон Республикаси Гидлар ассоциацияси”ни ташкил қилиш, Ўзбекистон Республикаси Гид-таржимонлари Кодексини қабул қилиш каби масалалар ўрин олган.\nУшбу форумда республикамиз бўйлаб фаолият олиб бораётган 70 дан зиёд гид-таржимонлар билан бир қаторда сайёҳлик компаниялари, вазирлик ва идоралар, оммавий ахборот воситалари вакилларнинг ҳам иштирок этиши кутилмоқда.


Ота-онага осий бўлганлар улар вафот этса нима қилиши ҳақида - Fitrat.uz\nБош саҳифа / Мақолалар / Ота-онага осий бўлганлар улар вафот этса нима қилиши ҳақида\nОта-онага осий бўлганлар улар вафот этса нима қилиши ҳақида\nMay 28, 2018\tОта-онага осий бўлганлар улар вафот этса нима қилиши ҳақидаda fikr bildirishni o'chirish 351 Кўришлар\n“Ота-онасига осий бўлган фарзанд вафотларидан кейин улар учун дуо этса, Аллоҳу таоло уни ота-онасига итоат этганлардан қилиб ёзади” (Ибн Абуддунё).\nОта-онага осий бўлганлар улар вафот этган бўлса қуйидаги амалларни бажариши мақсадга мувофиқдир:\nСавобини уларга бағишлаб, рўза тутмоқ.\nСавобини уларга бағишлаб, ҳаж этмоқ. Олимларнинг кўпига кўра, ота-она учун ҳаж жоиздир. Ҳадиси шарифда “Вафот этган ота-онаси учун ҳаж этганга ҳам ўзи, ҳам ота-онаси учун ҳаж этганнинг савоби берилади. Ота-онасининг руҳига хушхабар берилади”, деб марҳамат қилинди (Доро Қутний).\nСавобини уларга бағишлаб, садақа бермоқ. Ҳадиси шарифда “Садақа берганда савобини нега мусулмон ота-онангизга ҳадя этмайсиз? Ҳадя этсангиз, берган садақангизнинг савоби, уларнинг руҳига кетганидек, шу савобдан ҳеч камаймай сизга ҳам ёзилади”, деб марҳамат қилинди (Табароний).\nҚабрларини зиёрат этиб, Қуръони Карим ўқиш керак. Ҳадиси шарифда марҳамат қилинадики: “Ота-онасининг ёки улардан бирининг қабрини ихлос билан ва мағфиратини умид этиб зиёрат этган, қабул бўлган бир ҳаж савобини олади ҳамда буни одатга айлантирган кимсанинг қабрини фаришталар зиёрат қилади” (Ҳаким).\nҚабрларини жума кунлари зиёрат этмоқ. Ҳадиси шарифда: “Ота-онанинг қабрларини жума куни зиёрат этганнинг гуноҳлари авф бўлади. Ҳақларини ўтаган бўлади”, деб марҳамат қилинди (Термизий).\nЗиёрат этаётганда дуо ва Қуръони Карим ўқиш билан машғул бўлмоқ, тўғри келмайдиган сўзларни гапирмаслик лозим.\nҲаётликларида ранжиган бўлсалар, фарзанд солиҳ бўлса, улар рози бўлади. Улар ўргатган яхши нарсаларга амал этиб юрган муддатича савоби уларга ҳам тегади.\nУлардан бир ёмон нарса ўрганган бўлса, бу ишни ҳар қилганида уларга ҳам гуноҳ ва азоб боради. Шунинг учун улардан ёки улар воситаси билан ўрганган ёмон одатларни тарк этиш керак. Ёмон амаллари билан уларни қабрда азоб чекишига йўл қўймаслик лозим.\nОта-онага сўкинмаслик. Ҳадиси шарифда: “Ота-онага сўкиниш катта гуноҳдир”, деб марҳамат қилинди (Бухорий). Яъни бировнинг ота-онасини сўксанг, у ҳам сенинг ота-онангни сўкиши мумкин.\nУларнинг яқинлари билан яхши муомалада бўлмоқ. Ҳадиси шарифда: “Вафот этган ота-онага дуо ва истиғфор этмоқ, қарзларини тўламоқ, дўстларига икромда бўлмоқ, уларнинг яқинларини зиёрат этмоқ, яхши муомалада бўлмоқ билан уларнинг ҳурматини жойига қўйинг”, деб марҳамат қилинади (Ҳаким).\nДўстлари билан борди-келдини узмаслик. Ҳадиси шарифда: “Отаси вафот этгандан кейин унинг дўстларини зиёрат этган фарзанд энг зўр яхшиликни қилган бўлади”, деб марҳамат қилинади (Муслим).\nДўстлари билан кўришмоқ. Ҳадиси шарифда: “Яхшиликларнинг энг мукаммали отасининг дўстини зиёрат этмоқдир”, дейилади (Муслим).\nФитр байрамида савобини уларга атаб, фитр садақаси бермоқ.\nҚурбон байрамида савобини уларга ҳадя қилиш учун қурбонлик сўймоқ.\nОта-онаси яхши кўрган овқатни пишириб, фақирларга тарқатиб, уларнинг руҳини шод этмоқ.\nЁмонликларини гапирмаслик. Ҳадиси шарифда: “Вафот этган яқинларингизни яхшиликлари билан ёдга олинг, ёмонликларини гапирманг”, деб марҳамат қилинади (Термизий).\nАввалги Бекобод шаҳар “Исломобод” жоме масжидида Рамазон шукуҳи.\nКейинги Жаннатдан тўсувчи амал


Асрнинг сирли қотиллиги – Жон Кеннеди ўлими ортида ким турганди?\n13:07 / 22.11.2020\nБундан роппа-роса 57 йил муқаддам – 1963 йил 22 ноябрда Даллас шаҳрига (Техас штати) сафари чоғида АҚШнинг 35-президенти Жон Фицжеральд Кеннеди отиб ўлдирилади. Ушбу воқеага кўчанинг икки тарафи бўйлаб президентни кўриш ва олқишлаш учун чиққан юзлаб инсонлар гувоҳ бўлишади. Ҳодисани ўша ерда бўлган ўнлаб журналистлар тасвирга олишди. Шу тариқа, ушбу воқеа бутун дунёда жуда катта шов-шувларга сабаб бўлади.\nҚуйида мазкур қотилликка ким ёки кимлар буюртма бергани борасидаги энг машҳур 10та фараз кўриб чиқилади.\nЎша куни нима бўлганди?\nЎша куниёқ шаҳар полициясига келган қўнғироқ асосида асосий гумонланувчи сифатида Ли Ҳарви Освальдни қўлга олишади. Шунингдек, уни йўлда тўхтатган полициячини ўлдиришда ҳам гумон қилишади. Бироқ Освальд ушбу айбларни тан олмайди. Орадан 3 кун ўтиб – 24 ноябрда Освальд полиция ва журналистлар кўз ўнгида шаҳар қамоқхонасидан округ қамоқхонасига ўтказилаётган бир вақтда Далласдаги тунги клублардан бирининг эгаси Жек Руби томонидан отиб ўлдирилади. Эътиборли томони, бу ҳодиса тўғридан тўғри эфир намойиши вақтида содир бўлади.\nШундан сўнг президентлик лавозимига киришган вице-президент Линдон Жонсон томонидан АҚШ Олий суди раҳбари Эрл Уоррен бошчилигида президент Кеннеди ўлими сабабларини аниқлаш бўйича махсус комиссия тузилади. Мазкур комиссиянинг 10 ойлик фаолияти натижасида қотиллик жиноят пайтида ёлғиз ҳаракат қилган Ли Ҳарви Освальд томонидан амалга оширилган, деган расмий хулосага келинади. Жек Руби эса президентнинг ўлими учун қасос олганини ва Жаклин Кеннедининг ғамини бироз аритиш учун Освальдни ўлдирганини айтади. Бироқ кейинчалик Кеннедининг ўлими билан боғлиқ фитна назариялари ва ҳатто Освальднинг бу қотилликка дахли йўқ экани тўғрисида бир-бирига қарама-қарши турли тахминлар кўпайиб кетади. Гарчи орадан ярим асрдан кўпроқ муддат ўтганига қарамай, ҳалигача америкаликларнинг камида 60 фоизи Кеннеди ўлимининг бош айбдорлари топилмаган, деб ҳисоблайди.\nАмерика журналистлари, прокурорлар ва ҳуқуқ фаоллари бир неча йил давомида Кеннедининг ўлдирилиши, шунингдек, бу қотиллик ортида ким тургани бўйича мустақил суриштирувлар олиб боришди. Бу борада 600дан ортиқ китоб чиққани, бир қанча ҳужжатли фильмлар яратилгани ҳам бу фикрнинг далилидир.\nБаъзи тахминларга қараганда, қуйидагилардан бири ёхуд бир нечтаси президент Кеннедига қарши қилинган суиқасднинг ортида турган бўлиши мумкин.\n1. Совет иттифоқи\nЛи Ҳарви Освальднинг ўлдирилиши (Фото: Bob Jackson / Dallas Times-Herald / AP)\nСовуқ уруш даврида бир-бирига ашаддий рақиб бўлган АҚШ ва совет иттифоқи содир бўлган кичик кўламдаги ҳалокатларни ҳам душман тарафдан кўриши одатий ҳол ҳисобланарди. АҚШ президентининг ўлдирилиши эса, табиий равишда, халқаро муносабатлардаги глобал етакчилик учун асосий рақиб бўлган совет иттифоқи, жумладан, унинг хавфсизлик, ташқи ва ички разведка учун масъул бўлган муассасаси – КГБ (Давлат хавфсизлик қўмитаси)нинг Ғарб матбуотида айбланишига олиб келади. Бунга Ҳарви Освальднинг бир қанча муддат совет иттифоқида бўлгани ва у ерда СССР фуқаросига уйлангани ҳам муайян таъсир кўрсатганди. Освальд қўлга олинганидан сўнг сўроқ қилинганида совет иттифоқида бўлгани туфайли айбни унга юклашаётганини айтганди.\nТарихчиларнинг таъкидлашича, советлар томони бу суиқасддан умуман манфаатдор бўлмаган. Чунки советларнинг АҚШ президенти суиқасдини уюштириши бутун дунёни ўзига қарши қилиб қўйишга олиб келарди. Ҳатто Кеннеди ўлдирилганидан сўнг совет раҳбариятида бу воқеа СССРга қарши уруш бошлаш учун Ғарбдаги ҳукмрон кучларнинг баҳонаси бўлиши мумкин, деган тахмин юзага келади.\n2. Вице-президент Линдон Жонсон\nЛиндон Жонсон Жаклин Кеннеди билан\nТурли сўровномаларга қараганда, ҳалигача америкаликларнинг тахминан 20 фоизи вице-президент Линдон Жонсонни Кеннедининг ўлими ортида турган шахс деб ҳисоблашади. Жонсонни айбловчилар бунга асосий сабаб сифатида вице-президентнинг Кеннедиларни умуман ёқтирмаганини ва 1964 йилда бўладиган сайловда Кеннеди ғалаба қозонса, уни вице-президентликка қўймоқчи бўлмаганлигини кўрсатишади. Бундан ташқари, манбалар Жонсоннинг Ли Ҳарви Освальднинг қотили бўлган Жек Руби билан танишлигига ишора қилади.\nБир қанча журналистлар Жонсонни Кеннедига қарши шаклланган «Даллас олигархияси, МРБ, ФҚБ (Федерал қидирув бюроси) ва Махфий хизматнинг маҳаллий бўлимларини ўз ичига қамраб олган» фитнанинг етакчиси сифатида кўрсатишади.\nБундан ташқари, кўплаб манбаларда вице-президент Жонсоннинг Жон Кеннеди билан муносабатлари ёмон бўлгани қайд этиб ўтилган. Жаклин Кеннеди, Кеннедининг Оқ Уйдаги шахсий котибаси Эвелин Линкольн, Жонсоннинг маъшуқаси Мадлен Браун, президент Никсон ҳамда бошқа кўплаб одамлар вице-президентнинг қотилликка алоқадорлиги тўғрисида гапиришган.\n3. Марказий разведка бошқармаси (МРБ)\nОсвальднинг МРБ билан ишлагани ёки бу иш ортида МРБ тургани тўғрисидаги фикрлар гарчанд «Уоррен комиссияси» ва Жон Кеннеди ҳамда Мартин Лютер Кинг ўлими борасида тергов ўтказиш учун тузилган АҚШ Вакиллар палатаси қўмитаси (1976-1979) томонидан рад этилган бўлса-да, лекин қотиллик ортида махсус хизматлар, жумладан, МРБ тургани тўғрисида матбуотда бир қанча шов-шувли маълумотлар ҳам мавжуд.\n1995 йилда АҚШ армияси разведкаси собиқ офицери ва Миллий хавфсизлик агентлиги ходими Жон Ньюман Кеннедига қарши яширин операцияни Кубада Кастро тузумини ағдариш учун ташкиллаштирилган исён муваффақиятсиз якунланганидан сўнг МРБ директорлигидан Кеннеди томонидан олиб ташланган Аллен Даллес раҳбарлиги остида кечганини тахмин қилади. Қизиғи шундаки, Даллес «Уоррен комиссияси»га аъзо бўлиб кирган эди.\nБаъзи манбаларга қараганда, нисбатан очиқ феълли бўлган Кеннеди бўлажак сайловларда ғолиб чиққанидан сўнг МРБ фаолиятини махсус текширувдан ўтказишни режалаштирган. Шунинг учун ҳам доим «соя»да қолишни хуш кўрувчи МРБ раҳбарияти текширувда қисман ноқонуний маълумотларнинг жамоатчиликка маълум бўлишининг олдини олиш учун «президентга қарши фитнага қўшилган» деган қарашлар ҳам мавжуд.\n4. ФҚБ директори Эдгар Гувер\nОрқа фонда Жон Эдгар Гувер\nЯна бир кенг тарқалган фаразлардан бирига кўра, суиқасд ортида АҚШ Федерал қидирув бюроси – (Federal Bureau of Investigation – FBI) директори Жон Эдгар Гувер турган бўлиши мумкин. 1924 йилда ФҚБнинг ўтмишдоши – Қидирув бюроси (Bureau of Investigation) директорлигига келган Гувер 1935 йилда ташкилотнинг Федерал қидирув бюроси сифатида қайта ташкил этилишида муҳим рол ўйнайди ва уни 1972 йилда вафот этгунига қадар бошқаради. Деярли ярим аср – 47 йил давомида тўхтовсиз равишда, нақд 8 нафар президент бошқаруви остида мамлакат ички хавфсизлигига жавобгар бош муассаса директори бўлган, на оила ва на фарзандларга эга Гувер ҳаётининг мазмуни иши (эҳтимол, раҳбарлик курсиси) бўлган.\n1962 йилда Аллен Даллес МРБ раҳбарлигидан олиб ташланганидан сўнг кўпчилик навбат Гуверга келгани тўғрисида шубҳа қилмай қўйганди. Шу нуқтайи назарлардан келиб чиқиб, баъзи журналистлар ва тарихчилар Гуверни суиқасдни уюштирган бош субъект сифатида талқин қилишади.\nШунингдек, «Уоррен комиссияси» хулосаларига президент ўлими бўйича терговни бевосита олиб борган ФҚБнинг, демакки, унинг директори Эдгар Гувернинг ҳам таъсири катта бўлган.\nКейинчалик, Америка матбуотида Гувер ФҚБ юрисдикциясини кўп бора бузгани ва ҳаттоки ўз ходимлари орқали сиёсий раҳбарлар тўғрисида муҳим маълумотлар тўплаб боргани ҳамда бу маълумотлардан президентларга босим ўтказиш учун фойдалангани тўғрисида материаллар чоп этилган. Ҳаттоки АҚШнинг 1969-1974 йиллардаги президенти бўлган Ричард Никсон 1971 йилда кичик доирада Гуверни ишдан ололмаслигининг сабабларидан бири сифатида ФҚБ директорининг унга нисбатан тазйиқ ўтказиши мумкинлигини кўрсатганди.\n5. Ҳарбий-саноат комплекси\n1961 йил 17 январда АҚШ президенти генерал Дуайт Эйзенхауэр ўз лавозимини тарк этишидан олдин қилган хайрлашув нутқида халқни ҳарбий-саноат комплексининг қудрати ошиб бораётганидан огоҳлантирган, ҳукумат ишларида унинг ножоиз таъсиридан эҳтиёт бўлишга чақирганди.\nҲарбий-саноат комплекси – бу мамлакат қуролли кучлари ва уни таъминловчи мудофаа саноати (жумладан, хусусий корпорациялар) ўртасидаги норасмий иттифоқ бўлиб, у давлат сиёсатига таъсир кўрсатадиган манфаат сифатида қаралади. Ҳукумат ва мудофаа корпорациялари ўртасидаги ушбу алоқанинг етакчи омили шундан иборатки, ҳар икки томон ҳам бундан фойда кўради – бири ҳарбий қурол-яроғларни олади, иккинчиси эса уларни сотиш эвазига яхшигина маблағни қўлга киритади.\n1960-йиллар бошида Вьетнамда ҳарбий-сиёсий можаролар жуда авж олган бўлиб, АҚШнинг ўз тарафдорларини қўллаб-қувватлаб, ушбу мамлакатга қуролли кучларини олиб кириш масаласи юқори сиёсий доираларда очиқ муҳокама қилинаётган ва сўнгги ҳал қилувчи қарорни қабул қилиш мамлакат раҳбари ва Олий бош қўмондон – президент Кеннедига боғлиқ бўлиб турганди.\nКўпчиликнинг фикрича, Жон Кеннеди Вьетнамга АҚШ қўшинлари тўғридан тўғри киритилишига қатъий қарши эди, шунингдек, ушбу мамлакатга юборилган ҳарбий маслаҳатчиларни чақириб олмоқчи бўлган. Кеннеди ўлимидан сўнг олий раҳбарлик лавозимига киришган Линдон Жонсон қотилликда вьетнамликларни айблаган, орадан маълум вақт ўтганидан сўнг айнан унинг буйруғи билан ушбу Жануби-шарқий Осиё мамлакатига АҚШ ҳарбийлари оммавий равишда киритилган ва бу Америкада жамоатчилик ҳамда ҳукумат ўртасидаги кучли қарама-қаршиликларга сабаб бўлганди. Бир қанча сиёсий таҳлилчилар ва тарихчиларнинг фикрича, Жонсоннинг Кеннедини вьетнамликлар ўлдиргани тўғрисидаги фикридан мақсад америкаликларни бўлажак урушга руҳан тайёрлаш эди.\nИнқилобчи Фидель Кастро Кубада чиқиш қилмоқда, 1959 йил 1 январь (Getty)\nКеннеди даврида Кубада Фидел Кастро тузумини ағдариш учун бир қанча ҳаракатлар амалга оширилган ва бу «Кариб инқирози» (Кубада совет иттифоқи ядро ракеталарининг жойлаштирилиши бўйича уруш ёқасига келиб қолган АҚШ-СССР зиддияти)га ҳам олиб келганди. Гарчанд Кубада Кастро тузуми сақланиб қолган бўлса-да, кўплаб америкаликлар учун Куба душман бир давлатга айланади. Шунинг учун Кеннеди ўлимидан сўнг Америка матбуотида қотилликда Куба раҳбарияти, хусусан, Фидел Кастро ҳам айблаб чиқилади.\nҚолаверса, 1960 йил Фидел Кастрони жисмонан йўқ қилиш борасида МРБнинг бир неча бор махфий уринишлари тўғрисидаги маълумотлар кейинчалик матбуотга сиздирилади. Кеннедининг ўлдирилишини эса айримлар Куба раҳбарининг ўзига яраша қасоси сифатида ҳам баҳолайди.\nШунингдек, Кеннеди ўлими бўйича кубаликларга дахлдор яна бир қараш мавжуд. Унга кўра, президентни Кастрога душман бўлган ва АҚШга кўчиб келган кубаликлар ўлдирган бўлиши мумкин. Президент Кеннедининг Кастро тузумини амалда тан олиши АҚШдаги кубалик иммигрантларнинг ҳафсаласини пир қилади ва улар Кеннедини жуда ёмон кўриб қолишади. Ушбу назария тарафдорлари фикрича, агар Кеннеди ўлса, бўлажак президент яна Куба масаласи билан жиддий шуғулланишига ва натижада Кастро тузуми тезда ағдарилишига умид қилинган.\nЭнг қизиғи шундаки, Кеннеди ўлимида бош гумондор – Ли Ҳарви Освальд ҳам Америкадаги Кастро тузуми тарафдорлари сафида бўлгани тўғрисидаги маълумотлар мавжуд.\n7. Федерал захира тизими\nАмерикалик таниқли журналист ва сиёсий фитналар бўйича бир қанча асарлар муаллифи бўлган ёзувчи Жим Маррс 1989 йилда нашр этилган «Бир неча томондан ўққа тутиш: Кеннедини маҳв этган фитна» («Crossfire: The Plot that killed Kennedy») номли китобида президент Федерал захира тизими ҳокимиятини чеклашга ҳаракат қилгани ва унинг бу ҳаракатига қарши бўлган кучлар қотилликда рол ўйнаган бўлиши мумкин деган назарияни кўтариб чиқади.\nМаррснинг фикрича, Кеннеди имзолаган 11110-сонли буйруқ Федерал захира банкноталарини кумуш сертификатларга алмаштириш йўли билан соҳадаги Федерал захира хизматининг алоҳида ваколатларини Ғазначилик департаменти (АҚШ Молия вазирлиги)га ўтказишни назарда тутган. Соддароқ қилиб тушунтирганда, ўша вақтгача миллиардлаб долларларни тасарруф қилиш билан шуғулланган Федерал захира тизимининг таъсири кескин камайиш хавфи остида қолган. Бу эса ўз навбатида уларнинг даромадлари камайишига ҳам олиб келарди, дейди муаллиф.\nМасаланинг қизиқ тарафи шундаки, Кеннедининг ўлимидан 5 ой муқаддам имзоланган ўша қарорнинг ижроси машъум қотилликдан 3 ойча вақт ўтгач, тўхтаб қолади. Яъни Молия вазирлиги кумуш сертификатларни чиқаришни тўхтатади. Бир неча йил ўтиб эса 11110-сонли Буйруқ расман бекор қилинади.\n8. Техас нефть магнатлари\nКеннедининг ўлдирилиши ортида турган деб тахмин қилинадиган гуруҳлардан бири сифатида Техас штатидаги нефть соҳаси корчалонларини ҳам кўрсатиш мумкин.\n1926 йилдан бери Америкадаги нефть компаниялари жуда катта солиқ имтиёзларига эга бўлиб келарди. Ҳисоб-китобларга қараганда, ўша имтиёзлар Техас нефть магнатларига йилига ўртача 300 миллион доллар (ҳозирги ҳисобда тахминан 1,5 миллиард доллар) даромад келтирган.\nКеннеди президент этиб сайланганидан сўнг унинг асосий мақсадларидан бири солиқ имтиёзларини йўқотиш ва шу орқали келган маблағ ҳисобига ўрта табақанинг турмуш даражасини кўтаришга қаратилган ижтимоий ислоҳотларни амалга ошириш бўлган.\n1960-йиллар бошида МРБда ишлаган Ричард Кейс Нагелл ҳақида ёзувчи Дик Рассел томонидан 1992 йилда қоғозга туширилган «Жуда кўп нарсани билган одам» («The Man Who Knew Too Much») китобида Кеннедини ўлдиришга қаратилган дастлабки режани «Ҳант Ойл» нефть корпорацияси раҳбари Ҳарольдсон Лафайет Ҳант бошчилигидаги магнатлар молиялаштирганини даъво қилади. Сиёсатга ўта қизиқиши билан танилган ҳамда ўта консерватив қарашларни қўлловчи ва бу борада ташвиқот ишларига маблағ аямайдиган миллиардер Ҳарольдсон Ҳант, шунингдек, Клинт Мерчисоннинг эҳтимолий фитна қатнашчилари бўлганликларини Линдон Жонсоннинг маъшуқаси бўлган Мадлен Браун ҳам айтган.\n1963 йилда Кеннеди нефть компаниялари учун асосий солиқ имтиёзларини бекор қилишни таклиф этди ва бу йирик нефть бизнеси вакиллари доирасида катта ваҳима уйғотди. Чунки бу ҳолатда нефть компаниялари миллиардлаб долларлардан мосуво бўларди. Лекин Кеннеди ўлдирилганидан сўнг президентликка келган Линдон Жонсон ва ундан кейинги президент Ричард Никсон марҳум Кеннедининг бу таклифини ҳатто кўриб чиқишни ҳам рад этишди.\n9. Уюшган жиноий тўдалар (мафия)\nПрезидент ўлдирилиши ортида уюшган жиноий гуруҳлар – мафия турганлиги ёки президентга қарши умумий фитнанинг бир қисми бўлганлиги тўғрисидаги қараш тарафдорлари ҳам бор. Улар Кеннеди президентлиги даврида Бош прокурор бўлган унинг укаси Роберт Кеннеди томонидан уюшган жиноятчиликка қарши кенг ҳаракатлар Америкадаги мафия тизимларига катта зарар келтирганини айтишади. Баъзи журналистларнинг фикрича, мафия президент Кеннедини орадан олиб ташлаш орқали Робертнинг Бош прокурор сифатидаги фаолиятига чек қўймоқчи бўлган.\n1960-йиллар бошида Роберт Кеннеди қўл остида уюшган жиноятчиликка, порахўр сиёсий арбобларга қарши кураш учун тузилган бўлимни бошқарган Роберт Блейки 1980 йилда ёзган «Президентни ўлдириш фитнаси» («The Plot to Kill the President») китобида Янги Орлеан шаҳридаги италян мафияси етакчиси Карлос Марчелло суиқасднинг бир қисми бўлгани ва мафияда қотилликни амалга ошириш учун барча восита ҳамда имкониятлар бўлганини таъкидлайди.\nБош прокурор Роберт Кеннедининг саъй-ҳаракатлари билан ниҳоят 1963 йил ноябрь ойида Марчеллога қарши суд бўлади. Лекин президент Кеннеди ўлдирилишидан сўнг Марчелло оқланади ва озодликка чиқади. Карлос Марчеллонинг Освальднинг қотили – Жек Рубининг яқин дўсти саналмиш Далласдаги йирик мафия сардори Жозеф Кампизи билан яқин муносабатлари ҳам бир қанча тадқиқотчиларда жиддий шубҳа туғилишига сабаб бўлган. Эътиборли томони, Руби қамоқхонада вафот этгунига қадар Кампизи доимий равишда уни йўқлаб бориб турган ва баъзида кунига 20 марталаб Янги Орлеанга қўнғироқ қилган.\n10. Миллиардер Аристотел Онассис\nЖаклин Кеннеди 1968 йилда Аристотель Онассис билан турмуш қуради\nКелиб чиқишига кўра грек бўлган ва денгиз транспорти, кит овчилиги, авиация, меҳмонхона бизнеси, олтин ишлаб чиқариш ва инвестицион фаолияти билан шуғулланган айёр ва устомон миллиардер Аристотел Онассис (уни кўпчилик Ари деб атаган) юқори сиёсий доираларга яқин бўлишга интиларди. Жумладан, Буюк Британия собиқ бош вазири Уинстон Черчилл ҳам миллиардернинг улкан яхтасида 8 бор меҳмон бўлган ва айнан унинг 1958 йилда АҚШ президентлигига ўз номзодини қўйган сенатор Жон Кеннедини Онассис кемасига меҳмондорчиликка таклиф қилиши Аристотел Онассисга Жаклин Кеннеди билан шахсан танишишга имкон яратади.\nКўпчиликнинг фикрича, ўша оқшомда Ари АҚШнинг бўлажак биринчи хонимини ёқтириб қолади. 1963 йил августда Жаклин Кеннедининг синглиси Ли Радзивилл уни Арининг Ўрта Ер денгизидаги кемасига бироз дам олиш учун таклиф қилган. Миллиардер тўғрисида биографик асар ёзган Френк Бредининг таъкидлашича, «Кемада ҳақиқатан ҳам содир бўлган ҳодиса Аристотель Онассиснинг АҚШ биринчи хонимини севиб қолгани бўлди».\nАҚШ президентининг котибаси бўлган Эвелин Линкольннинг китобида ёзилишича, Жаклин Кеннедининг миллиардер яхтасида дам олаётгани тўғрисидаги турли миш-мишлар матбуотга сизиб чиққач, Жон Кеннеди қаттиқ ғазабланади ва хотинига қўнғироқ қилиб, «халқаро қароқчи» Онассиснинг яхтасини ташлаб, тезда Вашингтонга қайтишни буюради.\nЭрининг ўлимидан сўнг Жаклин Кеннеди икки боласи билан бирга Манҳэттенда бешинчи авенюдаги уйида яшай бошлайди. Аристотел Онассис уни тез-тез йўқлаб туради. 1968 йилда Жаклин ўзидан нақ 23 ёш катта бўлган Онассис билан турмуш қуришга қарор қилганини Кеннедилар оиласига айтади. Бундан, айниқса, собиқ биринчи хонимнинг қайноғаси 1968 йилги президентлик сайловига ўз номзодини қўйган Роберт Кеннеди жиддий норози бўлади. Аммо 1968 йил 5 июнда Лос-Анжелесда Роберт Кеннеди асли фаластинлик Сирхан Бишар Сирхан томонидан отиб ўлдирилади. Қотилликдан 5 ойдан кўпроқ вақт ўтиб эса 20 октябрда Жаклин билан Арининг тўйи Иония денгизида жойлашган миллиардерга қарашли Скорпиос оролида бўлиб ўтади. Тўй ҳақидаги хабардан сўнг Америка матбуотида Аристотел Онассиснинг президент Кеннеди, шунингдек, унинг укаси Роберт Кеннедининг ўлими ортида турган шахслардан бири бўлиши мумкинлиги ҳақида шов-шувли мақолалар ва ҳатто китоблар ҳам ёзила бошлайди. Бунга асос сифатида журналистлар миллиардернинг 1960 йилда, яъни у Жаклин Кеннеди билан танишганидан 2 йил ўтиб, хотини Афина Ливанос билан ажрашганини кўрсатишади.\nЭҳтимол, Аристотел Онассис Жаклин Кеннедига дўстлик ёки севги сабабли, балки ўз номини тарихда қолдириш мақсадида уйлангандир. Лекин бу никоҳ уни Кеннедининг ўлими билан боғлиқ гумондаги шахслар рўйхатига қўшгани рост.\nБалки 1968 йилда Роберт Кеннеди ўлдирилмаганида ва у президент этиб сайланганида Жон Кеннедининг ўлими ортида турган шахс ёки шахслар тўғрисидаги баъзи тахминий фикрлар бўлмаслиги мумкин эди. Чунки ўз акаси қотилларини топиш учун Роберт қўлидан келганини қилиши деярли аниқ эди. Эҳтимол, у шунинг учун ўлдирилгандир?\nЖаҳонгир Акрамов тайёрлади\n08:28 / 07.04.2018\nЖон Кеннедининг махфий харитаси сотувга қўйилди\n09:23 / 16.12.2017\nАҚШда Кеннедининг ўлдирилиши билан боғлиқ 3,5 минг ҳужжат ошкор қилинди\n11:27 / 23.11.2017\nКеннеди архиви: СССРга қарши уруш бошлаш учун сохта самолётдан фойдаланиш режалаштирилган


Ёввойи билим: ҳеч ким ўргатмайдиган нарсани қандай ўрганиш мумкин?\nHarvard Business Review университетда олаётган билимларимиз эндиликда етарли бўлмаса, нимани ўрганиш кераклигига ойдинлик киритди.\nАхборотга тўлиб-тошган оламда нима қилиш керак? Инновациялар қаердан пайдо бўлади? Университетда олаётган билимларимиз эндиликда етарли бўлмаса, нимани ўрганиш керак? Иқтисодчи ва “Фанк усулидаги бизнес” бестселлери муаллифи Кьелл Нордстрем ва швед маърузачиси ва собиқ сиёсатчи Пер Шлингман ўзларининг «Urban Express: асосий роллар шаҳар ва аёлларда бўлган янги дунёнинг 15 қоидаси» китобида ана шу ва бошқа саволларга жавоб беришга ҳаракат қилди.\nБилим куч бўлса, у ҳозирда кўпчиликда мавжуд. Умуман олганда, ҳамма бир хил билимга эга. Бироқ аслида кучлар тақсимланган. Эндиликда у Кембриж ёки Бостоннинг тор кўчаларидаги чиройли ғиштли биноларда тўпланмаган.\nБиз билимлар оламига бевосита назар солишимиз мумкин. У барча ерда мавжуд. Биз уни ёнимизда олиб юрамиз ва дунёни катта ва кичик экранлар орқали кузатамиз. Улар бизга янги ўйин майдонларини очишди, барча ана ўша ерда тўпланишади. Ёзиш мумкин бўлган жами нарсаларни рақамлаштириш мумкин. Ҳатто ўқув муассасаларининг ўзи ҳам тобора бир-бирига ўхшаб кетмоқда. Бутун дунё архитекторлари ахборотни умумий илм манбаидан олишмоқда. Агар шубҳаланаётган бўлсангиз, яқинингиздаги янги меҳмонхона ёки савдо марказини кўздан кечиринг. Уларда билимларнинг жами ҳажми коллективлаштирилмоқда. Бу албатта, ажойиб. Тобора кўпроқ одамлар инсоният томонидан тўпланган билимдан фойдаланмоқда. Бу ерда оддий “қанча кўп бўлса, шунча яхши” тамойили ишлайди. Бироқ илгари яхши ҳаётни таъминлаш учун етарли бўлган олий маълумот биз учун “гигиеник омил” – ўз-ўзидан керак бўлган нарса сифатида қабул қилинмоқда.Биз эса умримиз давомида ўқиб ўрганишимиз лозим. Ҳозирги кунда бу жараён ҳеч қачон тугамайди. Ўқув муассасасидами, унинг ташқарисидами, бу муҳим эмас. Билимларнинг умумий ҳажми кундан-кунга ўзгариб, ортиб бормоқда.\nМактаб ва университетларда олинаётган билимлар етарли эмас экан, биздан нима талаб этилади? Саволнинг жавоби оддий бу – ёввойи билимлар...\nЮқорида номи келтирилган китобда ёввойи билимни қўлга киритиш учун асосий тўрт тамойил таклиф этилган.\n1. Ишга киришинг ва олға интилинг\nЁввойи билимнинг энг муҳим ўзига хос жиҳати – унинг асосида тажриба ётади. Кийим-кечак дизайнери бўлишни истайсизми – кийим тикинг. Ёзувчи бўлишни истайсизми – ёзинг. Актёр бўлишни орзу қиласизми? Сизга таклиф этилаётган ролларни ижро этинг. Тасаввур қилинг, сиз устахонадасиз ва ҳунарни жараён давомида ўрганасиз. Тажриба тўплаш орқалигина ҳеч қаерда ёзилмаган билим ва кўникмаларни орттириш мумин. Бироз вақт ўтгач, бари қандай тузилганини тушунишни бошлайсиз ва воқеаларнинг кейинги ривожини айтиб бера оласиз. Олдиндан ҳис эта олиш шакллана бошлайди.\n2. Ёввойи билим бор ерда бўлинг\nЁввойи билим юқумли. Шунинг учун кейинги қадам – унга эга инсонлар ёнида бўлинг. Иккита йўналишда ҳаракатланиш керак – одамлар ва жойларга. Ёввойи билимга эга инсонлар бўлади, бироқ шундай жойлар ҳам мавжудки, у ерда муайян соҳаларда ёввойи билимларга эга инсонлар тўпланади. Майкл Портер уларни «голливуд» ёки кластер деб атайди. У ерда дунё миқёсидаги компания ва мутахассислар тўпланади. Кўпинча улар муайян шаҳар ёки шаҳарнинг у ёки бу қисмида бўлади. Дунёда бу каби жойлар кўп. Оддий қоида жуда содда: керакли одамлар билан мулоқот қилинг ва керакли жойларда бўлинг.\n3. Ёввойи билимларни рақсда ўрганамиз\nБир қарашда аввалги иккита асосий тамойил бунисига қараганда мантиқий бўлиб кўриниши мумкин. Бироқ мусиқа ва рақс ўрганишга ҳисса қўшади. Ҳатто катталарда ҳам. Мавжуд фикрларга зид равишда, ҳозирда олимлар мусиқани ижро этиш ва тинглаш бизнинг ақлий қобилиятларимизга таъсир қилишини айтишмоқда. Кичик ёшиданоқ мусиқа тинглайдиган ва ўзлари ижро этадиган кишилар билимларни ўзлаштириш борасида энг яхши қобилиятларга эга бўлишади. Инсоннинг асаб тизими уни ўраб турган атроф-муҳитнинг таъсирини ҳис этади. Турли маданий фаолиятлар ижобий самара бериши замонавий тадқиқотларда исботланган.\n4. Ўзингизда мавжуд нарсалар билан қўшишга ҳаракат қилинг\nҲар бир одам ўзига хос ва бетакрор. Ҳозирги кунга қадар маслаҳатлар жуда оддий бўлган: иш жараёнида ўрганинг, бирор ёввойи билимни ўзлаштирган кишилар билан танишинг; тўғри жойларда бўлинг; рақсга тушинг.\nБир қарашда бу ҳаракатларнинг тушунарли, чизиқли кетма-кетлигига ўхшайди. Ўрганишнинг стандартлаштирилган усули. Универсал рецепт. Бироқ бундай эмас. Ёввойи билимни кўчириб олиш имконсиз. Унинг таркибий қисмлари жуда кўп. Унинг ички алоқаси жуда мураккаб. Шунинг учун шахсий ғаройиб ёндашувни излаб топиш керак. Сизнинг кичик оламингиз сизнинг шахсий хусусиятларингиз асосидаги билимлар асосида ташкил топади.\nБундай янги билим одатда турли билимлар туташган ерда ҳосил бўлади. Турли соҳалардаги қизиқарли ва фойдали маълумотларни бир-бири билан қўшган ҳолда ишлатиш жуда муҳим. Тадқиқотчилар буни соҳалараро билимлар деб аташади. Ўзингизни билимлар доираси ёки ташкилий тузум чизмалари билан чекламанг.\nДунёда чекловлар талайгина. Макроэкономика ва микроэкономика. Поп ва рок. Бироқ раллидаги пойгачига айланишни истасангиз, балетнинг сеҳрли олами билан танишишга ҳаракат қилинг. Профессионал футболчи бўлмоқчимисиз, Қадимий Рим ҳақида ўрганинг. Олимпия ўйинлари ана ўша ерда ўйлаб топилган. Ғоянинг ўзи содда. Қандай икки кўникма бирор янги нарсани дунёга келтириши мумкинлигини ҳеч қачон билмайсиз.\nБарқарор ривожланиш мақсадлари: 2030 йилга келиб даромадлари паст мамлакатларда болаларнинг 79 фоизигина бошланғич таълимни битиради\tОлий ва ўрта махсус таълим вазирлигининг қатор ходимлари иш ҳақи оширилди\t2020 йилдан бошлаб айрим олий таълим муассасалари ўзини ўзи молиялаштириш тизимига ўтказилади


МИБ фаолиятидан: Тошкент вилоятида оилалар тикланмоқда - Zamin.uz\n11:38 / 25.11.2020\nМаълумки жорий йилнинг 17 ноябрь куни давлатимиз раҳбари бошчилигида “Суд ва бошқа орган қарорларининг ижро этиш тизимини такомиллаштириш чора тадбирлари юзасидан” видеоселектор ўтказилди. Унда бугунги кунда ижро соҳасида олиб борилаётган ишлар, юзага келган муаммолар кенг муҳокама қилиниб, келгусида амалга оширилиши лозим бўлган вазифалар белгилаб олинди.\nЖумладан суд ва бошқа орган қарорларининг ижросини сўзсиз ва сифатли таъминлаш, бунда давлат ва фуқаролар манфаатларини ҳимоя қилиш энг устувор вазифа, шу боис ижро соҳасини янги босқичга олиб чиқиш ўта муҳим аҳамиятга эга эканлиги таъкидланди.\nБугунги кунда мазкур вазифалар Бош прокуратура ҳузуридаги Мажбурий ижро бюроси юклатилган. Ҳозирда тизим томонидан суд ва бошқа 30 дан ортиқ идоралар томонидан чиқарилган қарорлар ижро этилади.\nЖумладан, фуқаролик судлари томонидан тақдим этиладиган алимент қарздорликларини ундириш бўйича ижро ҳужжатлари Бюро органлари иш юритувида салмоқли қисмни ташкил этади. Ўтказилган видеоселекторда Президентимиз томонидан ижро соҳасида алимент ундирувлар энг оғриқли нуқта эканлиги ва бугунги кунда 68% мурожаатлар айнан шу турдаги ижро ҳужжатлари юзасидан эканлиги алоҳида таъкидланди.\nМазкур муаммога эътиборни кучайтириш ва алимент қарздорликларни муддатида ундириб бериш, шу билан бир қаторда вояга етмаган фарзандларнинг келажаги оиланинг бутлиги билан чамбарчас боғлиқ эканлигини тушунган холда, Бюро органлари томонидан томонларни яраштириш ва келиштириш бўйича профилактик чора тадбирлар амалга оширилмоқда.\nБунинг натижасида, жорий йилнинг ўтган даврида биргина Бюронинг Тошкент вилояти бошқармаси томонидан 2 мингдан ортиқ оилаларни яраштиришга эришилди.\nВидеселекторда қўйилган вазифалардан келиб чиққан холда, шу йилнинг 18 ноябрь кунидан бошлаб вилоятнинг туман ва шаҳар бўлимларида бу бўйича тадбир ўтказилмоқда. Жумладан тадбир давомида яна 46 та оилаларни яраштиришга эришилди. Мисол учун Оққўрғон туманида 10 та, Қибрай туманида 11 та, Чирчиқ шаҳрида 11 та, Ўрта-Чирчиқ туманида 7 та, Бекабод туман ва шаҳарда 7 оилалар келиштирилди ва бунинг натижасида бўлим иш юритувидаги мазкур ижро ҳужжатлари қонун талаблари асосида тамомланди.\nБу каби тадбирлар Бюронинг Тошкент вилояти бошқармаси ва унинг туман ва шаҳар бўлимларида давом эттирилмоқда. “Замин” янгиликларини “Одноклассники”да кузатиб боринг\n23-11-2020, 18:12, Жамият\nҚарздорнинг қариндошига 40 млн. сўм хонадон улуши ундириб берилди\n12-11-2020, 19:16, Жамият\nМИБ: 903 млн. сўм солиқ қарздорлиги ундирилди\n6-11-2020, 17:01, Жамият\nМИБ: Тўрақўрғонда яна бир оилага қувонч қайтди\n12-10-2020, 16:36, Жамият\nФуқарога 20 млн. сўмдан ортиқ қарзи ундириб берилди\n20-01-2020, 14:26, Жамият\nМажбурий ижро бюроси ва Тожикистон Республикасининг Ҳукумати ҳузуридаги Ижро хизмати ўртасида Меморандум имзонланди\n3-12-2019, 17:48, Жамият


Ҳарбий техника ортилган кема Тунисда ҳибсга...\n25.02.2018 16:45 0 179\nРоссиянинг Новороссийск портидан денгизга чиққан, ҳарбий техникалар ортилган Панамага тегишли «Ural» кемаси Тунисда қўлга олинди. Бу ҳақда «Maritime Bulletin» ва «Agenzia Nova» агентлигига таяниб «lenta.ru» ёзмоқда. Кема Камерунга қараб кетаётган бўлган.\nТуниснинг Сфакс портида таъмир учун тўхтаган кема текширилганда унинг бортида Россияда ишлаб чиқарилган ҳарбий техникалар юкланган 24 та контейнер борлиги аниқланган. Энди кема экипажининг терроризмга алоқадорлиги текшириб кўрилади.\n«Maritime Bulletin» кеманинг йўналиши шубҳали эканлигини айтган. У дастлаб Иония денгизини кесиб ўтади, кейин Ливияга, ундан сўнг эса Сфаксга етиб келади. Аммо Камерунга йўналган кема бундай йўналишда сузишга эҳтиёж сезмайди. Айнан шу нарса Тунисда шубҳа уйғотган.\nРоссия кема Тунис


ЎзА - Тошкент Континентал хоккей лигаси учрашувига мезбонлик қилади\nТошкент Континентал хоккей лигаси учрашувига мезбонлик қилади\nЎзбекистон хоккей федерацияси раиси Бахтиёр Фозилов ҳамда раис ўринбосари Кирилл Матвеев кеча Москва шаҳрида Континентал хоккей лигаси раҳбари Дмитрий Чернишенко билан учрашув ўтказди. Бу ҳақда Миллий Олимпия қўмитаси матбуот хизмати маълум қилди.\nУчрашувда томонлар Ўзбекистонда қайта тикланаётган хоккей спортини ривожлантириш ва янада оммалаштириш масалалари, шунингдек янги имкониятларни ҳам муҳокама қилишди. Қолаверса учрашувда пойтахтимиз Тошкентда барпо этилаётган кўп тармоқли “Ҳумо Арена” муз саройи битганидан кейин юртимизнинг бошқа ҳудудларида ҳам замонавий муз саройларини қуриш ишлари бошланиши ҳақида ҳам сўз борди.\nБундан ташқари, КХЛ учрашувларидан бирини пойтахтимизда ўтказиш бўйича дастлабки келишувга эришилди. Томонлар мазкур спорт турини юртимизда ривожлантириш бўйича Россия тажрибасини амалиётга татбиқ этиш катта фойда келтиришига, бу орқали Ўзбекистон номи ҳам халқаро хоккей харитасида пайдо бўлишига ишонишларини қайд этиб ўтишди.


Самарқандда 85 минг 350 гектар майдонни шудгорлаш бошланди - zarnews.uz\nТажрибали деҳқонлар “Ер ҳайдасанг куз ҳайда, куз ҳайдамасанг юз ҳайда” мақолини бежиз айтишмайди. Чунки кузги шудгорлаш ишларининг сифатли ўтказилиши келгуси йил экинларидан мўл ҳосил етиштириш айнан кузги шудгорнинг сифатли ўтказилишига боғлиқ.\nБуни тўғри англаган вилоят деҳқонлари 2021 йил ҳосили учун қишлоқ хўжалиги экинларидан бўшаган 85 минг 350 гектар ер майдонини сифатли шудгорлашга киришди.\nШудгорлаш ишларида 542 та қишлоқ хўжалиги техникалари, шундан 244 та юқори унумли ҳайдов тракторлари иштирок этиб, битта трактор ёрдамида кунига 5-8 гектар майдонни шудгорлаш режалаштирилган.\nПайариқ туманида ўтказилган кўргазмали семинарда кузги шудгорлаш тадбирини ўз вақтида ва сифатли якунлаш билан боғлиқ масалалар муҳокама этилди.\nСеминарда иштирок этган вилоят ҳокимининг ўринбосари Ф.Абилов, Агросаноат мажмуи устидан назорат қилиш инспекцияси бошлиғи Н.Турсунов ва бошқалар 2021 йил ҳосили учун кузги шудгорлашни оптимал муддатларда ва уюшқоқлик билан ўтказиш юзасидан тавсиялар берди.\nШудгорлаш тадбирида қатнашадиган ҳайдов тракторларининг иши икки сменада ташкил этилиб, кўчма пайвандлаш аппарати, кўчма устахона, судратма ёқилғи тарқатиш агрегати, кўчма дам олиш хонаси билан таъминланади. Механизаторлар ва шудгорлаш тадбирида қатнашувчи ходимларни икки маҳал иссиқ овқат билан таъминлаш режалаштирилган.\n- Инспекциянинг вилоят бошқармаси ва туманлар бўлимлари томонидан кузги шудгорлаш ишларининг ўз вақтида ва сифатли бажарилиши юзасидан кунлик мониторинг-таҳлил тадбирлари амалга оширилмоқда, - дейди инспекциянинг вилоят бошқармаси бош инспектори Шаҳриддин Бутунов. - Ҳайдов тракторларининг мавсум давомида тўлиқ ишлашини таъминлаш мақсадида ҳар бир туманда эҳтиёт қисмлар, жиҳозлар, таъмирлаш материаллари захираси яратилди.\nШудгорланадиган майдонларга фосфорли минерал ўғитларнинг ажратилиши ва шудгорлашдан олдин берилиши ҳамда шудгорлаш ишларининг тўлиқ контурларда амалга оширилишини таъминлаш, дала четлари, симёғоч атрофларини шудгорлашга алоҳида аҳамият берилади.\nАгроинспекциянинг Самарқанд вилояти бошқармаси ахборот хизмати.\nТеглар: экин майдони ер майдони шудгорлаш\nКаналнинг муҳофаза зонасига кирувчи ер майдонида ноқонуний равишда экин эккан шахс жаримага тортилди\nСамарқанддаги 62 минг гектардан зиёд майдон дефолиация қилинади\nСамарқанд шаҳрида 251 объектга ер участкалари ажратилиши ва қонунийлигини таъминлаш чоралари кўрилмоқда\nПайариқ туманидаги шов-шувлар тиндими?


Марокашдаги ЙТҲда ўн киши тириклай ёниб кетди » Ўзбекистон янгиликлари – Zamin.uz\nМарокашдаги ЙТҲда ўн киши тириклай ёниб кетди\nМарокаш жанубидаги автомобиль авариясида ўн киши ҳалок бўлди. Бу ҳақда «ТАСС»га асосланиб, «Дарё» хабар бермоқда.\nВоқеа Агадир шаҳрига борувчи трассанинг 41-километрида рўй берди. Йўловчи автобуси юк машинаси билан тўқнашиб кетди, бунинг оқибатида машиналар олов олди. Авария оқибатида ўн киши ҳалок бўлди, 22 киши яраланди.\nЖиддий жабрланганлар вертолётда Марокаш шаҳрига юборилди. Қолганларга Агадир шифохонасига ёрдам кўрсатилди.\nТеглар: километрида Йўловчи ўн юборилди трассанинг вертолётда\n14:05 / 30-03-2017


Фанлар академияси тузилмаси оптималлаштирилади – Газета.uz\nФанлар академияси тузилмаси оптималлаштирилади\nФанлар академияси вице-президентлари сони биттага қадар қисқартирилди.\n18 июл 2016, 12:11 Жамият\nВице-президентлар сони биттага қадар қисқартирилди (ФА сайти маълумотларига кўра, улар сони ҳозирда учта — физика, математика ва техника фанлари бўйича, табиий фанлар бўйича ва ижтимоий гуманитар фанлар бўйича вице-президентлар).\nФА тузилмасида бош илмий котиб масъуллиги остида Йиғма таҳлил ва илмий тадқиқотлар натижаларини баҳолаш шўъбаси ҳам фаолият олиб боради.\nҚарорда қайд этилишича, ФА бошқарув аппарати тузилмасини оптималлаштириш академия фаолияти самарадорлигини ошириш, илмий вакадрлар салоҳиятидан оқилона фойдаланиш, илм-фан, таълим ва ишлаб чиқаришнинг интеграциясини кучайтиришни таъминлашга қаратилган.\nҲозирда мавжуд уч нафар вице-президент ўрнини қисқартириб, битта вице-президент қолдириш, бошқа таркибий тузилмаларда банд бўлган ходиимлар сонини кескин қисқартиришни тақозо қилувчи қарорни «академия фаолияти самарадорлигини ошириш, илмий ва кадрлар салоҳиятидан оқилона фойдаланиш, илм-фан, таълим ва ишлаб чиқаришнинг интеграциясини кучайтиришни таъминлашга қаратилган» қарор деб аташ тўғри бўладими? Қани бу ерда мантиқ? Учта вице-президент ўрнига бир киши ишласа, илм-фан, таълим ва ишлаб чиқаришнинг интеграцияси кучайиб кетадими? Агар вице-президентлар сонини қисқартириш бу каби ижоюий натижаларни берса, биттасини қолдиришни нима кераги бор?


«Perfectum Mobile» устидан мижоз шикоят қилди | Futura – ҳаммаси ахборот технологиялари, маркетинг ва стартаплар ҳақида «Perfectum Mobile» устидан мижоз шикоят қилди – Futura – ҳаммаси ахборот технологиялари, маркетинг ва стартаплар ҳақида\nНаманган туманида истиқомат қилувчи фуқаро М.Қ. Алоқа, ахборотлаштириш ва телекоммуникация технологиялари соҳасида назорат бўйича давлат инспекциясининг 1144 ишонч телефонига «RWC» МЧЖ (Perfectum Mobile) томонидан кўрсатилаётган мобиль алоқаси хизмати сифати ёмонлиги ва интернет тезлиги пастлиги юзасидан мурожаат қилган. Бу ҳақда Алоқа, ахборотлаштириш ва телекоммуникация технологиялари соҳасида назорат бўйича давлат инспекциясининг сайтида хабар берилган.\nМурожаатдаги масалалар инспекциянинг Наманган вилояти ҳудудий бўлинмаси, Наманган вилояти ЭМММ ва «RWC» МЧЖ ХК ходимлари ҳамкорлигида ўрганиб чиқилди.\nНатижада, ҳақиқатан ҳам мурожаатда кўрсатиб ўтилган ҳудудда «Perfectum Mobile» мобиль алоқа операторининг алоқа сигналлари қамрови яхши эмаслиги аниқланди ва оператор томонидан мазкур ҳудудга жорий йилда таянч станцияси ўрнатилиши режалаштирилди.


Босмачилардан қолган мерос ёки Сталиннинг олтинлари. Ҳар бир одамга 14 миллион доллардан\nСССР фуқаросининг туғилганлик тўғрисидаги гувоҳномаси.\nЎшда “Совет давридан қолган бойликлар СССР даврида туғилган одамларга бўлиб берилар экан”, деган миш-миш кенг тарқалди. Бир ойдан бери айрим одамлар СССРнинг туғилганлик тўғрисидаги гувоҳномаси ва паспорти мавжуд бўлган шахслардан ҳужжат тўпламоқда.\nКимдир "бир бало"дан, кимдир босмачилардан қолган бойликдан умид қилмоқда\nWhatsApp тармоғи орқали тарқатилаётган бу каби миш-мишларга ишонган одамлар гап нима ҳақида кетаётганини тушуниб-тушунмай СССР давридан қолган ҳужжатларининг нусхасини топшириш учун навбатларда турмоқдалар.\n-Менинг синглимга бир таниши айтибди, СССР паспорти бор одамларга паспортини топширса бир бало беришар экан деб. Бир балоси нима эканини мен ҳам билмайман. “Ҳозир нусхасига суратингизни ёпиштириб, топширинг”, дейишаяпти. Шуни қилаяпман,- дейди ҳужжат топширишга келган Субанайим Садирова.\n- Ҳамма топшираяпти, мен ҳам қолиб кетмай деб ҳужжат топшираяпман. Билмадим… Чет элда шу қирғизистонлик босмачиларнинг бойликлари қолиб кетган эмиш. Шуни бўлиб берармишлар. Шунга топширинглар ҳужжат, деб айтишди, эл қатори мен ҳам топшириб қўйдим,- дейди яна бир суҳбатдош.\nКимдандир қолиб кетган мавҳум мерос\nОзодлик радиоси қирғиз хизмати мухбири Идрис Исақовнинг айтишича, ҳужжатлар Ўш давлат технология университетининг бош биносида йиғилаётган экан. Университет вахтёри мухбирга ҳужжатлар қаерда қабул қилинаётганини айтиб ва кўрсатиб берди.\nВахтёрнинг айтишича, СССРдан қолган ҳужжатлар нусхаларини кутубхоначи Алмакан ва Минаш исмли вахтёр аёллар тўплаётган экан. Бироқ мухбир бевосита ҳужжат йиғаётган шахсларни иш ўрнидан топа олмади. Телефон суҳбатида Минаш исмли вахтёр аёл Совет даври ҳужжатлари нусхаларини йиғаётганини тасдиқлади:\n-Албатта, сайти ҳам бор бу ҳаракатнинг. Буларнинг ҳаммасини чиқарамиз. Бу мерос қолган пул экан. Бизнинг йигитлар бориб, архивларда икки йил ишлашиб, шу пулни топишибди. Мана шу пулни халққа ундириб берайлик, деган ҳаракат бўлаяпти. Биз халқдан фақат метрикасини ва суратини олаяпмиз. Бошқа ҳеч нарса сўрамаяпмиз,-дейди Минаш.\nХодимлари бир ойдан бери одамлардан мавҳум бир бойликни бўлиб бериш мақсадида ҳужжат йиғаётгани тўғрисидаги маълумотдан университет раҳбарияти мутлақо хабарсиз эканини ректор Абдикадир Абидов билдирди.\nСовет даврида туғилган пенсионернинг умиди ҳамон Сталиндан\nМухбирлар суриштирув натижасида ҳужжат йиғаётган одамларнинг лидерларидан бирини Бишкек шаҳридан топишди. Ўзини Пазилет Тажибаева деб таништирган пенсионер бу масалада БМТ билан ҳамкорликда ишлаяпмиз, деб иддао қилди.\n-Бу ишдан президент ҳам хабардор. Бироқ унинг бу пулни олишга ҳаққи йўқ. Бу бойликни ким олса бўлади деган масалада хат бор экан. Хатга Сталин “фақат халқ олса бўлади”, деб ёзиб қўйган экан. Президентлар, вазирлар ололмас экан. Сталиннинг узоқни кўра билганини қаранг, ўша пайтда туриб коррупция бўлиб кетишини билган экан-да. Ҳукумат бу пулни олса нимага сарфлашини бир тасаввур қилиб кўрингчи? Бунга ўхшаган пулларни ҳукумат бошқа давлатлардан қарз олди. Оқибати нима бўлди?- деди Пазилет Тажибаева.\nМухбирнинг “Бу пулнинг миқдори қанча экан?” деган саволига Пазилет Тажибаева:\n-Ҳар бир кишига қанча тегишини тахминан ҳисоблаб чиқишди. 14 миллион 600 доллар атрофида бўлар экан, деб айтишди. Бу пулни олишимизга мен юз фоиз кафолат бераман. Ҳужжатларни БМТга топшириб бўлдик. У ерда, керак бўлса, бизнинг одамимиз ҳам бор. Осиё бўйича бир қирғиз бу ташкилотга кириб қолган экан, -деб жавоб берди.\nРоссиялик ҳаёлпараст депутат, "мерос бўлувчилар" фаолиятини текшира бошлаган милиция\nСуриштирув натижасида маълум бўлишича, Совет Иттифоқидан катта миқдорда олтинлар чет эл банкларида қолиб кетган, бу бойликни халққа бўлиб бериш керак деган ташаббус муаллифи Россия давлат думасига икки марта депутат бўлган, безорилик, товламачилик ва коррупцияда айбланиб бир неча марта судланган Сергей Шашурин экан. Шашурин бу ғояни Интернет тармоғи орқали тарқатишга муваффақ бўлган.\nЎшда бундан авваллари ҳам турли миш-мишларга ишонган юзлаб одамлардан товламачилар пул йиғиб, алдаб кетгани кузатилган. Бироқ бу сафар одамлардан ваъдалар эвазига пул эмас, ҳужжат йиғилаяпти.\nЎш шаҳар ички ишлар бошқармаси матбуот котиби Замир Сидиқов бу каби миш-мишларни тарқатиб, ҳужжат йиғаётганларнинг фаолияти текширилишини маълум қилди. Унга кўра, ҳужжат йиғаётганлар ҳукумат расмий рўйхатидан ўтказилмаган жамғарма ташкил этишган. Жамғарма аввал Ўш давлат технология институтида фаолият юритган. Айни пайтда эса жамғарма “Рамазон” савдо марказидаги офислардан бирига кўчиб ўтган.\nЗамир Сидиқов жамғарма томонидан тарқатилган миш-мишлар ёлғон маълумотлар эканини ҳам таъкидлади.


Рўзадаги таомнома – "Тасвир" нашриёт уйи\nМуқаддас Рамазон ойида истеъмол қилаётган таомингиз ҳар доимги таомномангиздан катта фарқ қилиши керак эмас ва, иложи борича, оддийроқ бўлиши лозим.\nСаҳарлик рўзадор учун жуда муҳим ҳисобланади. Саҳарлик организмни кундалик қувват билан таъминлайди. Шифокорлар саҳарликка мураккаб углеводли маҳсулотлар — дағал ундан тайёрланган нон, ёрмали шўрвалар, барра сабзавотлардан тайёрланган салатлар ва қуритилган меваларни истеъмол қилишни маслаҳат берадилар.\nМураккаб углеводлар организмда узоқ вақт ҳазм бўлади, шу сабабли 8-12 соат давомида организмни қувват билан таъминлайди. Уларга гўшт, балиқ, тухум ва сут маҳсулотлари кўринишидаги оқсилларни қўшиш мумкин.\nИфторликка эса жуда ҳам ёғли, аччиқ, қовурилган, хамирли таомларни истеъмол қилишга муккасидан кетмасликларингизни маслаҳат берган бўлардик, чунки юқорида санаб ўтилган таомлар ошқозонга катта оғирлик тушишига, вазннинг ортишига, жиғилдон қайнашига олиб келиши мумкин.\nРўза тутишнинг асосида органзмнинг кераксиз моддалардан тозаланиши ва унинг тикланиши, соғломланиши ётади. Аммо саҳарликда узоқ вақт қоринни тўқ тутувчи ва қувват берувчи оқсилга бой хамирдан тайёрланган гўштли таомлар ва чанқоқни босувчи шираси енгил табиий мевалардан тайёрланган ичимликлар, шарбатлар айни муддаодир. Шунинг учун ҳам бугунги саҳифамизда саҳарликда қоринни тўқ тутувчи оқсил ва углеводларга бой — хоним, шунингдек, инсонга тетиклик бағишлаб, чанқоқни босувчи енгил ширали ўрик шарбати ҳақида сўзлашамиз.\nЎзингизга маълумки, буғда пиширилган ўрама — хоним пишириш учун қийманинг асоси: картошка, гўшт, пиёз ва зираворлардан иборат бўлади. Аммо айрим вилоятларда хонимга қилдек тўғралган сабзи ҳам солинади.\nБундан кўриниб турибдики, рўзадор инсон учун витаминларга бой ва тўқ тутувчи бундай таом айни муддао. Хоним яхши ҳазм бўлиши учун эса гўштни тўғраб эмас, қийма кўринишига келтириб солиш мақсадга мувофиқ.\nХоним фақатгина тўқ тутмайди, балки сабзи аралаштирилса, антиоксидант хусусиятга эга бўлади. Пиёз ва зираворлар эса рўзадорни микроб ва вируслардан ҳамда зиқликдан ҳимоялашга ёрдам беради. Таомни ўрик шарбати билан истеъмол қилиш эса танани фойдали микро ва макроэлементлар билан бойитади.\nКўпчилик ундан тайёрланадиган хамир маҳсулотлар семиртиради, деб ўйлайдики. Бу фикр унчалик тўғри эмас, боиси ун-хамирдан тайёрланадиган қандолат маҳсулотлари семиртириш хусусиятига эга. Нега? Чунки бундай егуликлар таркибида табиий ва нотабиий ёғ қўшимчалари бор. Шунинг учун семиришни истамайдиганлар кўпроқ қандолат маҳсулотларидан тийилишлари лозим.\nБундан кўриниб турибдики, хоним хамирли овқат бўлгани билан буғда пиширилгани ва ачитқи аралаштирмай тайёрлангани боис ҳам меъёрда истеъмол қилинганда, инсон танаси учун фойдалидир. Айниқса, саҳарлик қилиш мақсадида дастурхон атрофига ўтирган рўзадорлар учун. Боиси хамирли овқатларда ўсимлик клечаткаси кўп бўлади ва бу қоринни узоқ вақтгача тўқ ушлаш учун айни муддаодир. Бундан ташқари, хамирли егуликлар сафро ажралишини яхшилаб, В гуруҳидаги витаминларга бўлган эҳтиёжни қондиради.\nБарчамизга маълумки, шарбат қайси мевадан тайёрланган бўлса, таркибида худди шу меванинг фойдали жиҳатлари мужассамлашган бўлади. Шу сабабли, шарбат сотиб олаётганда меванинг соғлиқ учун фойдали томонларини ҳам инобатга олиш лозим. Масалан, ўрик шарбати — қон ҳосил бўлишида фаол иштирок этади, ўт ҳайдовчи, иссиқни туширувчи, ични юмшатувчи хусусиятга эга. Кўриш қобилияти, юрак-қон томир тизими ва меъда-ичак йўли фаолиятини яхшилайди.\nЎрик шарбат таркибида 4 фоиздан 20 фоизгача қанд моддаси, олма, лимон ва бошқа кислоталар, пектин, каротин моддалари ҳамда мағзида 29-58 фоиз атрофида ёғ мавжуд. Ушбу мева организмда А, С ва B гуруҳ витаминлари етишмовчилигида жуда фойдали. Ҳатто Қадимги Хитойда ҳолдан тойган беморлар ўрик шарбати ёрдамида қувватга кирган. Унинг шарбати меванинг ўзига қараганда енгил ўзлаштирилади. Ўрик шарбати ҳомиладор аёллар, қолаверса, болалар учун жуда фойдали ҳисобланади. Чунки у кўп миқдордаги кальций тузлари ва темир моддасига эга. 150 грамм ўрик шарбати ичиш орқали организмнинг каротинга бўлган кунлик эҳтиёжини қаноатлантириш мумкин. Бундан ташқари, кишининг аскорбин кислотасига бўлган бир суткалик эҳтиёжини қондириш учун 3-4 пиёла ўрик шарбати ичиш етарли.


Интенсив боғ – замонавий боғдорчилик намунаси » Навоий вилояти қишлоқ ва сув хўжалиги бошқармаси\nБош саҳифа » Боғдорчиликга оид тавсиялар » Интенсив боғ – замонавий боғдорчилик намунаси\n4-06-2016, 09:33 | Боғдорчиликга оид тавсиялар\nЭрталаб ишга кетаётиб тўрт-беш йил хорижда ишлаб қайтган танишимни учратиб қолдим. Ҳол-аҳвол сўрашгач, бозордан келаётганини айтди.\n– Барибир ўзимизнинг бозорлар бошқача-да, тўкин-сочин, арзон, – деди у кўзлари қувнаб. – Сотувчию харидорлар билан гаплашиб, савдолашиб ҳам кайфиятинг кўтарилади. Қайси меванинг нархини сўрасанг, аввал татиб кўринг, деб қўлингга тутқазади. Бунақа савдо маданиятини дунёнинг бошқа мамлакатларида кўриш амри маҳол. Дарвоқе, бу йил мева-чева, сабзавот анча арзон-а?\n– Ҳа, сиз ўрганиб қолган хориж мамлакатларидан анча арзон, – дедим унинг гапларидан завқланиб. – Фақат бу йил эмас, ҳар доим шундай. Йилнинг барча фаслида бозордан исталган мева-чева, сабзавот, полиз маҳсулотларини топиш мумкин. Айниқса, ёз-кузда бозор янада тўкин бўлиши табиий – маҳсулот ҳар бир ҳовлидан чиқади-да. Фермер ва тадбиркорларимиз маҳсулотни қиш ва баҳор мавсумлари учун захира қилиб қўяди. Махсус музлаткичли омборларда сақлашади. Қолаверса, кейинги йилларда интенсив боғдорчилик ривожланди, иссиқхона ташкил этиш оммалашди. Ишонасизми, фермерларимиз қишда қулупнай етиштириб, сотмоқда. Узум, олма ва бошқа меваларни ҳозиргача сифатли сақлаб, бозорга чиқараётир.\n– Ростданми? – ҳайратини яширолмади танишим. – Мен ҳали супермаркетда бу мевалар четдан келтирилган бўлса керак, деб олмагандим. Чунки, ношукурлик эмас-у, на таъми, на мазаси бор бундай меваларни хорижда кўп татиб кўрганмиз. Интенсив боғ деганингиз, Жомбойдан ўтаверишда йўл бўйида кўргандим, ўшами?\nЎз юртидаги янгилик ва ўзгаришлардан ҳайратга тушаётган танишимга қишлоқ хўжалиги соҳасидаги оламшумул ишлар ҳақида бафуржа гапириб беришни ваъда қилиб, у билан хайрлашдим.\nАслида, серқуёш юртимизда етиштирилган мева-сабзавот, узум ва полиз маҳсулотларининг хуштаъмлиги, дармондориларга бойлигию хорижда ҳам харидоргирлигини кўп эшитганмиз. Юртимизга келган сайёҳлардан сўрасангиз ҳам ҳайрату ҳавас билан гапириб бериши аниқ.\nАфсуски, собиқ тузум даврида Ўзбекистон табиатининг бу саховатидан, қишлоқ хўжалигининг кенг имкониятларидан самарали фойдаланилмади. Фақат пахта етиштириш билан чекланиб, боғдорчилик, сабзавотчилик деярли унутилаёзди. Аҳоли эҳтиёжи учун зарур ғалла, мева-сабзавот ва бошқа озиқ-овқат маҳсулотлари четдан келтирилди.\nАна шундай оғир ва мураккаб бир даврда республика раҳбарлигига келган Ислом Каримов пахта яккаҳокимлигига чек қўйиш, қишлоқ аҳолисига шахсий томорқа ерлари ажратиш, аграр соҳанинг бошқа йўналишларини ривожлантириш борасида изчил ислоҳотлар ўтказиш ташаббускори бўлди.\nМамлакатимиз мустақилликка эришгач, бу ислоҳотлар янада кенг кўламда давом эттирилди. Фермерлик ҳаракати йўлга қўйилиб, ер ҳақиқий эгасини топди. Қишлоқ хўжалигини иқтисодий рентабелли тармоққа айлантириш, ернинг мелиоратив ҳолатини яхшилаш, ҳосилдорликни ошириш, ғалла мустақиллигига эришиш, аҳолининг мева-сабзавот, узум ва бошқа маҳсулотларга бўлган эҳтиёжини юртимизда етиштирилган маҳсулотлар билан тўла қондиришга қаратилган чора-тадбирлар кўрилди ва бу ислоҳотлар қисқа вақтда ўз самарасини бера бошлади.\nАйни пайтда юртимизда етиштирилаётган ғалла ва бошқа қишлоқ хўжалик маҳсулотлари халқимиз эҳтиёжини қондириб, хорижга ҳам экспорт қилинмоқда. Президентимизнинг 2006 йил 9 январдаги «Мева-сабзавотчилик ва узумчилик соҳасида иқтисодий ислоҳотларни чуқурлаштириш чора-тадбирлари тўғрисида»ги фармони бу борада муҳим дастуриламал бўлаётир. Ушбу ҳужжатга асосан мева-сабзавот ва узумчиликка ихтисослашган фермер хўжаликларига кўплаб имтиёзлар берилгани фермерларда мулкка эгалик ҳиссини кучайтириб, илғор тажрибаларни кенг жорий этиш ва озиқ-овқат маҳсулотлари етиштиришни кўпайтиришга хизмат қилмоқда.\nСамарқандлик фермерлар ҳам бу имкониятлардан руҳланиб, ердан мақсадли фойдаланиш, боғдорчиликни ривожлантириш, ҳосилдорликни ошириш, соҳага замонавий технологияларни кенг жорий этиш борасида салмоқли ишларни амалга ошираётир. Айниқса, интенсив боғдорчиликни кенг йўлга қўйиш юзасидан ўзига хос тажриба мактаби яратилди.\n– Вилоятимизга илк интенсив боғ кўчатлари хориждан келтирилиб, 2008 йилда Нарпай ва Самарқанд туманларида 500 гектар майдонда боғ ташкил этилган эди, – дейди Самарқанд вилояти қишлоқ ва сув хўжалиги бошқармаси бош мутахассиси Мақсуд Қорабоев. – Бу боғлар асосан лалми ерларда томчилатиб суғориш технологияси бўйича ташкил этилиши, кўчатлар иккинчи йилдаёқ ҳосил бериши ва ҳосилдорлик оддий боғларга нисбатан бир неча баробар кўп бўлиши туфайли фермерларимизда катта қизиқиш уйғотди. Натижада кейинги йилларда бошқа туманларда ҳам шундай боғлар яратишга киришилди. Ўтган йил қарийб 2 минг гектар ерда янги усулда мевали дарахтлар парваришига киришилди. Бу йил 1100 гектардан ортиқ интенсив боғ ташкил этилиб, уларнинг умумий майдони вилоят бўйича 9 минг 79 гектарга етди. Янги боғ яратган фермер хўжаликлари сони 110 дан ошди. Уларнинг аксарияти ҳозир 20 га яқин турдаги мевали дарахт парваришлаб, мўл ҳосил олмоқда. 2015 йилда интенсив боғлардан олинган ялпи ҳосил 100 минг тоннадан ошди. Албатта, бу рақам йилдан-йилга ошиб боради. Чунки интенсив кўчатлар олтинчи йилдан тўлиқ мевага киради. Маҳсулотнинг асосий қисми фермер хўжаликларининг музлаткичли омборларида сақланиб, хорижга экспорт қилинмоқда. Вилоятимиздаги қайта ишлаш корхоналари билан ҳам шартномалар имзоланган.\nЭътиборли жиҳати, вилоятда интенсив боғдорчилик билан бирга, бундай кўчатлар етиштириш ҳам йўлга қўйилди. Дастлабки йилларда хориждан катта маблағ эвазига келтирилган кўчатлар бугунги кунда академик М.Мирзаев номидаги боғдорчилик, узумчилик ва виночилик илмий-тадқиқот институтининг Самарқанд илмий тажриба станциясида, "Оқдарё муштарий” масъулияти чекланган жамияти майдонларида етиштирилмоқда. Пакана ва ярим пакана бу кўчатлар мамлакатимизнинг бошқа ҳудудларидаги фермер хўжаликларига ҳам етказиб берилаётир. Мутахассислар кўчат экиш, парваришлаш ишларида ҳам фермерларга яқиндан кўмаклашмоқда. Айни пайтда Самарқанд туманида ташкил этилаётган яна бир кўчатчилик хўжалиги 2017 йилдан бошлаб фермерларга интенсив боғ кўчатлари етказиб бериш билан бирга, хорижга экспорт қилади.\nВилоятдаги интенсив боғларнинг катта қисми, яъни 3200 гектари боғдорчилик ва мева-сабзавотчиликка ихтисослашган Жомбой туманида яратилган. Бу ерда ўндан ортиқ кўп тармоқли фермер хўжалиги шу йўналишда фаолият юритмоқда.\n"Мароқанд мева-сабзавот” фермер хўжалиги тумандаги интенсив боғдорчиликка ихтисослашган энг йирик хўжалик. 2012 йилда ташкил этилган хўжалик аъзолари Ғўбдинтоғ этакларидаги Қорақасмоқ ҳудудида 2020 гектар фойдаланилмаётган адирликда интенсив боғ яратмоқда.\n– Хўжалик боғларида 16 турдаги олма, 10 турдаги олча, 8 тур шафтоли, 7 тур гилос, 5 тур беҳи, 6 турдаги ўрик ва бодом етиштирилмоқда, – дейди Жомбой тумани қишлоқ ва сув хўжалиги бўлимининг мева-сабзавотчилик бўйича мутахассиси Бахтиёр Каримов. – Голландиядан келтирилган замонавий, юқори қувватли техника воситалари ёрдамида боғ қатор ораларига ишлов берилади, мевалар мунтазам зарарли ҳашаротларга қарши дориланади. Томчилатиб суғориш тизими йўлга қўйилган. Артезиан қудуқларидан махсус ҳандақларга тўлдирилган сув бир неча марта тозалангандан сўнг тупроқ таркибига қараб, елим қувурлар орқали боғларга йўналтирилади.\nИнтенсив усулдаги боғларнинг ҳар жиҳатдан фойдали ва сердаромад эканини бугун фермерлар яхши англаб етди. Негаки, эски боғларда дарахт 5-6 йилда мева бера бошласа, интенсив боғ иккинчи йилдан ҳосилга киради. Илгари бир гектарли боғга 1000 кубометр сув сарфланган бўлса, янги усулдаги боғлар учун томчилатиш йўли билан атиги 70 куб сув етарли. Анъанавий боғлар гектаридан 10-12 тонна ҳосил берса, интенсив технологиялар бу кўрсаткични 55-80 тоннагача кўтаради. Бугун мазкур фермер хўжалиги боғларида икки йиллик олма дарахтлари шиғил ҳосилга кирган. Меваларни табиий таъсирлар ва қушлар хуружидан асраш ҳамда боғда микроиқлимни таъминлаш учун махсус тўр-сеткалар ўрнатилган. Бу ҳам ҳосилнинг сифат кўрсаткичини оширишга ёрдам беради. Маҳсулотнинг ҳаммаси экспорт қилинади, 80 фоизи ҳўл мева кўринишида, қолган қисми қайта ишлангач, шарбат ва жем сифатида хорижга чиқарилади.\nКелгусида бу ҳудудда яна 1000 гектар ерни ўзлаштириш, мева-сабзавотни қайта ишлаб, қадоқлайдиган корхонани ишга тушириш, шу тариқа 1000 иш ўрни яратиш режалаштирилган.\n– 2012 йилда 60 гектар майдонда интенсив усулдаги олмазор билан иш бошлаган эдик, – дейди тумандаги "Галаосиё нон” масъулияти чекланган жамияти иш бошқарувчиси Зафар Тоҳиров. – Кейинги йили боғимизни янада кенгайтирдик. 180 гектар майдонга олча кўчати, 80 гектардан ортиқ ерда шафтоли, қароли, нок ва бошқа мевали дарахт кўчатлари ўтқаздик. Кўчатларни вилоятдаги кўчатчилик хўжаликларидан харид қилганимиз туфайли ушбу хўжаликлар мутахассислари уларни экиш ва парваришлашга яқиндан ёрдам берди. Хорижий технология асосида томчилатиб суғоришни йўлга қўйдик. 2015 йилда 900 тонна мева йиғишритиб олишга эришдик. Ҳосилнинг асосий қисмини ўзимизнинг 5 минг тонна сиғимга эга музлаткичли омборимизда сақладик. Қарийб 30 фоизини қайта ишлаш учун шартнома асосида "Афросиёб мева” корхонасига етказиб бердик. Бу йил боғларда ҳосил ҳар йилгидан ҳам мўл. Қайта ишлаш корхоналари, ички бозорга ва экспортга ўтган йилгидан бир неча баробар кўп маҳсулот чиқарамиз.\nШу кунларда туманда қишлоқ хўжалиги маҳсулотларини парваришлаш ишлари авжида. Боғбон ва соҳибкорлар Президентимизнинг шу йил 12 апрелдаги "Мева-сабзавот, картошка ва полиз маҳсулотларини харид қилиш ва улардан фойдаланиш тизимини такомиллаштириш чора-тадбирлари тўғрисида”ги қароридан руҳланиб, асосий эътиборни мўл-кўл озиқ-овқат маҳсулотлари етиштиришга қаратмоқда.\nБу борада улар Голландиянинг "Бейо-Заден” ва Украинанинг "Гелиос-1” компаниялари мутахассислари билан ҳамкорликда иш олиб бориб, интенсив усулда сабзавот етиштириш бўйича тажриба алмашмоқда. "Мароқанд мева-сабзавот” фермер хўжалигида 350 гектар майдонда помидорнинг бир қатор интенсив навлари парваришланмоқда. Мутахассисларнинг айтишича, ундан гектарига 100 тоннадан ошириб ҳосил олиш мумкин.\nПрезидентимиз раҳнамолигида қишлоқ хўжалиги соҳасида амалга оширилаётган изчил ислоҳотлар иқтисодиётимиз тараққиёти, қишлоқларимиз инфратузилмасини такомиллаштириш, энг муҳими, халқимиз фаровонлигини юксалтиришга хизмат қилмоқда.


2020 йил 23 июлда Ўзбекистон Республикаси Президентининг ПФ–6033-сонли «Алкоголь ва тамаки маҳсулотларини ишлаб чиқариш ва уларнинг айланмасини тартибга солиш соҳасида бошқарув тизимини такомиллаштириш тўғрисида»ги Фармони қабул қилинди.\nАгентликнинг асосий вазифаларидан бири этиб истеъмол ва техник этил спирти, алкоголь ва тамаки маҳсулотлари ишлаб чиқариш ва реализация қилиш, виночилик соҳасида ягона давлат сиёсатини юритиш, шунингдек соҳани ривожлантиришга йўналтирилган комплекс дастурларни амалга ошириш белгиланди.\n- алкоголь ва бошқа маҳсулотларни ишлаб чиқариш учун корхоналар ўртасида истеъмол этил спиртини белгиланган тартибда тақсимлаш бўйича ваколатли давлат органи этиб белгиланди.\n2020 йил 1 августдан:\n- алкоголь маҳсулотлари билан чакана савдо қилиш, шунингдек умумий овқатланиш корхоналари томонидан алкоголь маҳсулотларини сотиш ҳуқуқига рухсат берувчи гувоҳнома чекланмаган муддатга берилади;\n- ишлаб чиқарувчилар томонидан туристик йўналишларда ташкил этилган дегустация ҳудудларида (жойларида) реализация қилинган табиий вино (қадоқлангандан ташқари) маҳсулотларига ноль даражали ставка бўйича акциз солиғи солинади;\n- ишлаб чиқарувчилар истеъмол этил спиртининг 50 фоиз ҳақини олдиндан тўлаш шартларида реализация қилиш ҳуқуқига эга бўлади, деб хабар беради Адлия вазирлиги матбуот хизмати.


Мен билган Ҳазрат... | Muslimaat.uz\nМанзилингиз:Муслимаат»Бош саҳифа»Мен билган Ҳазрат…\nМен билган Ҳазрат…\nBy Muslimaat on May 25, 2015 Бош саҳифа, Ҳазратим\nЭнди ўзимнинг ҳаётимда ушбу буюк аллома билан боғлиқ воқеаларни, хотираларни ўртоқлашсам. Ҳазратимни таниганимга бор-йўғи 10 йил бўлди. Шу вақт оралиғида Устозим юрагим, қалбимнинг ич-ичидан мутлақо ўчмайдиган бўлиб жой олди.\n2005-йил Рамазон ойининг 15- куни домламиз «Тошкентга «Тўхтабой» масжидига Ҳазрат келаркан, борасизми»,– деб қолдилар. Мен ўша йиллари Ҳазратимни танимасдим. Фақат айрим одамлардан радио орқали саволларга берган жавобларини аудио тасмасини эшитиб юрардим. Устозимнинг сўзларини эшитар эканман, гўё жуда оддий туюларди. Бошқа қориларнинг, домлаларнинг маърузаларини эшитардим-у, уларники жарангли, Ҳазратники соддага ўхшарди…..\nДомламизга «Бораман», дедим. Бордик. Ё, Аллоҳ, ўша кунни эсласам ҳалиям соғинаман. Ҳазратим, «Хавф ва ражо» хақида шундай чиройли сўзлар айтган эдиларки, мен каби бундай тушунчаларни энди эшитаётган одам ҳам бемалол англаб оларди. Бутун масжид қавми худди ёш бола бобосидан эртак эшитаётгандек, жим тингларди (кейинчалик бу каби ҳолатларнинг кўпини кўрдим). Ўша куни Ҳазратим ҳаётимни, Исломий қарашларимни ўзгартириб юборгандилар. Мен беихтиёр Шайх Ҳазратларини яхши кўриб қолгандим. Айнан шу кундан бошлаб, Ҳазратим билан бўладиган учрашувларни соғинч билан кутадиган бўлдим. Айнан ўша санадан эътиборан Ҳазратимни аудио, видио тасмаларини зўр иштиёқ билан тинглайдиган ва кўрадиган бўлдим. Ҳазратим билан ана шу учрашувдан бошлаб, у кишининг китобларига меҳр қўя бошладим. Мен бошқа дунёга кириб қолгандим. Энди ҳар йили Рамазондаги суҳбатларни, у кишининг китобларини соғинч ила кутардим.\n2007 йил қўшни қишлоққа келадиган бўлиб қолдилар. Эшитишим билан дарҳол шошилдим. Ҳазрат меҳмонга келаётган уй қишлоқнинг чеккароғида, машина юра олмайдиган жойда бўлгани сабаб, пиёда боришларига тўғри келди. Мен чеккароқда Ҳазратимнинг юриб келишларини кузатар эканман, худди ҳадиси шарифларда таърифлангандек, Расуллулох соллоллоҳу алайҳи вассалламнинг юришлари каби эди. У зот худди тепаликдан тушиб келаётган одамдек виқор билан келардилар. Жуда гўзал суҳбат қилдилар. Суҳбат муқаддас динимизда никоҳ ва унга оид масалалар ҳақида бўлди. Кейин Ҳазратни кузатиб қўйдик. Ўшанда мен жуда катта одобсизликка йўл қўйгандим. Қишлоғимиз домласига «Ҳазратни қандай қилиб олиб келса бўларкан» деб сўраганимда, у киши ажойиб жавоб бергандилар: «Ҳазрат учун пул ва шунга ўхшаш бошқа нарсалар муҳим эмас, у инсон учун халқимизга динимиз таълимотларини асл суръатда етказиш асосий мақсад, ҳаттоки ҳозир келганларида уйнинг эгаси ким эканлигини ҳам сўрамадилар», деб жавоб бергандилар. Ўшанда Ҳазратимга муҳаббатим янаям ошганди.\n2013 йил Яратган Эгам қиз фарзанд ато этди. «Фарзандимни Ҳазратимнинг олдиларига олиб бораман», деб ният қилиб юрардим. Шу ниятда уйларига, қабулларига бордим. Рамазон ойи бўлгани учун Ҳазрат қабул қилмасликларини, чарчаб қолишларини билиб ортга қайтдим. Ёлғиз Аллоҳнинг ўзига аён, ўшанда тушунарсиз туйғулар ичра Ҳазратимни янаям яхши кўриб қолган эдим. Орадан уч ой ўтиб, Ҳазратим қишлоғимизга никоҳ тўйи муносабати ила келишларини эшитиб, қувончдан ичимга сиғмадим. Тўйга келдилар, суҳбат қилдилар, дуо қилдилар. Менинг эса хаёлимдан «Қизимни олиб келиб Ҳазратга берсам, дуоларини олсам» деган фикр ўтарди. Дарров уйга югуриб, қизимни олиб келдим. Тўй бўлаётган тўйхонанинг ёнида турар эканман, «Ҳозир Ҳазрат кўрмай қолсалара, уялиб қолсам-а», деган фикр йўқ эмасди. Чунки мен уч ойлик қизим билан чеккада, одамлардан уялиб турардим. Тўй тугаши билан Ҳазратим: устозим, йўлбошчим, қадрдоним тўйхонадан чиқиб, мени кўриб, тўғри олдимга келдилар. Қизимни қўлимдан олиб, эркалаб қўйдилар ва «Исми нима бу чақалоқнинг» деб сўрадилар. Мен «Оминахон» дедим. У инсон «Ия, бизда ҳам битта Омина бор» дедилар, чақалоқнинг юзидан ўпиб, чиройли дуо қилдилар. Мен йиғидан ўзимни тўхтата олмасдим. Ҳазратим билан бўлган ана шу яккаю-ягона бевосита учрашувни, қисқагина суҳбатни ҳеч қачон унутмайман, ҳатто юз ёшга кирсам ҳам хотирамдан ўчира олмайман. Ҳа, сиз шунинг учун ҳам олим эдингиз.\nҲазратимнинг вафотлари ҳақидаги хабарни 10 март соат 21:30 ларда телефонимга СМС тарзида келган маълумотдан билдим. Шуни ишонч билан айтишим мумкинки, телефон тутишни бошлаганимдан бери қабул қилиб олган СМС хабарларим ичида энг қайғулиси шу эди. Хабарни ўқиб, юрак-юракларимгача эзилиб кетдим. Аллоҳга истиржо айтиш асносида ўзимни йиғидан тўхтата олмасдим. Кўнгил яқин инсонларга қўнғироқ қилиб, бу қайғули хабарни етказмоқчи бўламан-у, кўзимдан қуйилиб келаётган ёшлар сабаб айтолмасдим. Тунда қўнғироқ қилганимни кўриб, хавотир оладилар дедим-у, аммо ўзлари менга боғлансалар ҳам, қўнғироқларига жавоб бера олмадим. Бир амаллаб бу хабарни яқинларга етказиб қўйдим. Эртаси куни ҳаммамиз жанозага йўл олдик. Кўзларда ёш ила Ҳазратимни сўнгги манзилга кузатиб қўйдик.\nҲа, бу расмиятчилик учун йиғланаётган йиғи эмасди. Бу йиғи, хўжа кўрсинга тўкилаётган ёшлар эмасди. Бу йиғи бутун умр Ислом қайғусида, Ислом ҳимоясида яшаган, динимизнинг бизнинг замонамиздаги устуни бўлган Ҳазратимиздан айрилиқ йиғиси эди.\nҲазратимнинг вафотларидан кейин бир хафта давомида умуман ўзимга келолмай юрдим. Ишга борсам, қўлим ишга бормайди, уйга келсам, гўё уй тордек. Бир кун ҳам Ҳазратимнинг китобларини ўқимасдан ўтказмайдиган менинг, китобларини очишга ҳам юрагим бетламасди. Тасвирли видеоларини кўриб қалбим такрор-такрор ўртаниб кетарди. У зоти муборак ҳақларида интернет саҳифаларида, хусусан «Muslimaat.uz»даги фикр-мақолаларни ўқиб, қўзимдан селдек ёш оқарди.\nҲазратни эслаб йиғларканман, ўзимга-ўзим «Нима, шунчалик иймоним заифми, ахир бу Аллоҳнинг буюк тақдири-ку, нега бунча кўз ёш тўкяпман, нега ўзимни тутолмаяпман?» деб ўйлардим. Кейинроқ, Расулуллоҳ соллаллоҳу алайҳи васалламнинг муборак ҳадиси шарифларида келган «Қалб маҳзун бўлади, кўз ёш тўкади, биз эса Аллоҳнинг тақдирига рози бўламиз», деган сўзлари мени бироз тинчлантирди. Ҳа, Роббим, биз сенинг бизга битган тақдирингга сўзсиз-сўзсиз рози бўламиз, бундан бошқаси бўлиши мумкин ҳам эмас. Фақат ўзингдан ёлвориб сўраймизки, қалбимиздаги ўзимизнинг ихтиёримизда бўлмаган маҳзунликда, кўзимиздаги Ҳазратимизнинг соғинчи ва хотирасини эслаб тўкаётган ёшларда бизни айблама, ўзинг кечиргин…\nҲа, Ҳазратим, дарвоқе, Сиз буюк инсон эдингиз! Буюклигингиз қаршисида биз шогирдларингиз, мухлисларингиз жонларимизни-да фидо қилсак арзийди. Биз сиз билан яшаган даврни бемалол ўз давримизнинг «Саодат даври» деб атасак тўғри бўлади. Бизга замонавий нарсаларнинг фикхидан тортиб, бутун дунё уломолари бир неча кунлар давомида йиғилиб чиқарган фатволарини бир сўз билан ёки кичик жумла билан ҳаммага тушунтира олардингиз. Мусулмонлар тарихи учун Расулуллоҳ соллоллоҳу алайҳи васаллам яшаган давр саодат асри бўлса, биз учун Сиз билан яшаган давр худди шундай давр бўлади. Дунёнинг турли бурчакларидаги мўмин-мусулмонлар ўзлари ечолмаётган масалаларни сиз орқали ечардилар.\nҲа, Ҳазратим, биз сизни соғиндик, соғинамиз. Рамазон ойида бўладиган маърифий суҳбатларингизни соғинамиз. Ҳар ой, бу ой қандай китоб чиқаркан деб, чиқадиган янги китобларингизни соғинамиз. Нурли юзингизни, биз мухлисларингизни жонини олиб қўядиган табассумингизни, бир соат суҳбат қилсангиз, лоақал биттагина беҳуда кетмайдиган сўзларингизни соғинамиз.\nЯқинда бир мўйсафид домламиз айтиб қолдилар: «Менга бир-икки одамлар айдики, Ҳазратнинг шогирдлари ҳам анча етилиб қолибди, фиқҳий масалаларда саволарга жавоб бера оларкан деди, лекин Ҳазрат ўзлари, барибир, бошқача одам эдилар-да». Ҳа, Ҳазрат, ҳақ гап. Сиз мутлақо бошқача инсон эдингиз. Ана шу, қизимни қўлингизга олиб эркалаган вазиятингизда ҳам, сиздан бошқа бўлганида, шу иш бўлишида шубҳам бор эди. Инсониятнинг энг авзал фарзанди бўлмиш Расулуллох соллоллоҳу алайҳи васалламнинг сийратларини кўп ўқирдигу, барибир, кўз олдимизда гавдалантира олмасдик. Ул зоти бобарокотнинг ҳамма хислатларини сиз орқали тирик тимсол ўлароқ билиб олдик. Қаерда қандай юришни, ким билан қандай муомала қилишни, йиғинларда овқатни қандай ейишни, дуони аслида қандай қилишни сизни узоқ кузатиб туриб ўрганиб олдик.\nТошкент вилояти, Оҳангарон тумани, Телов қишлоғи.


Вакцина олган шахсларга эмланганликка оид сертификат берилади\nЎзбекистонда эмлов жараёнидан ўтган кишилар учун эмланганликка оид тегишли сертификат жорий қилиш кўзда тутилмоқда. Бу ҳақда Санитария-эпидемиологик осойишталик ва жамоат саломатлиги хизмати бошлиғи Баҳодир Юсупалиев 10 март куни Тошкентда бўлиб ўтган брифинг чоғида билдирган.\nМулозимга кўра, айни пайтда мамлакатда эмлаш жараёнини ташкил этиш ва вакциналарни харид қилиш бўйича иш олиб бориляпти. Бу ишни амалга ошириш учун 10 мингдан ортиқ вакцинатор, патронаж ҳамшираси, 33 мингдан зиёд шифокор эмловга тайёргарлик кўришмоқда.\n“Эмланадиган аҳоли вакилларини электрон рўйхатга олиш ишлари олиб бориляпти. Янги emlash.uz деб номланган сайт яратилди. Вакцина олган фуқаролар бу сайтда рўйхатдан ўтказиб борилади. Уларга эмланганлик ҳақида тегишли сертификат ҳам берилади”, деган Б. Юсупалиев.\nМулозим шу кунда Ўзбекистонда кунига 20-40 кишида коронавирус аниқланаётгани, охирги 3-4 ҳафтада касалланиш кўрсаткичи бирмунча пасайганини қайд этган.\nОзодлик аввалроқ Хитой расмийлари хорижга чиқмоқчи бўлган ўз фуқаролари учун эмлов сертификати чиқаргани ҳақида хабар қилганди.


ЖЧ-2014. Австралия - Голландия. ПРЕВЬЮ / CHAMPIONAT.asia\nЖЧ-2014. Австралия - Голландия. ПРЕВЬЮ\n18 июн 2014 15:27\nБиринчи турда Испанияни йирик ҳисобда мағлуб этган Голландия бу сафар қитъамиз вакили Австралияга қарши баҳс олиб боради. Австралия ўтган тур Чилидан мағлубиятга учради.\nПорту-Алегре. “Бера-Рио” стадиони\nБош ҳакам: Жамол Хаймуди (Жазоир)\nАвстралия: Райан — Макгован, Уилкинсон, Спиранович, Дэвидсон — Йединак, Миллиган, Брешиано — Оар, Кэйхилл, Леки.\nГолландия: Силессен — Янмаат, де Врей, Мартинс Инди, Блинд — де Йонг, де Гузман, Снайдер — Роббен, ван Перси, Ленс.\nЖароҳат олган: Франжич (Австралия)\nБарча гуруҳлардаги 1-тур натижаларига эътибор берадиган бўлсак, Голландиянинг мундиал фаворити эканлиги ойдинлашади. Албатта, амалдаги жаҳон чемпионларини 5:1 ҳисобида мағлуб этиш ҳар кимнинг ҳам қўлидан келавермайди. Шундай экан, Голландия бу сафар қандай ўйин кўрсатаркин деган қизиқиш одамларда йўқ эмас, гарчи рақиб Австралия бўлса-да.\nАвстралия термаси бош мураббийи Анге Постекоглу олдида бир қатор муаммолар бор. Хусусан Чилига қарши ўйинда Франжич жароҳат олгани боис бугунги ўйинни ўтказиб юборади. Бу футболчи учун мусобақа тугади, лекин бошқа муаммо шундаки, Австралия термаси таркибида бошқа ўнг қанот ярим ҳимоячиси йўқ. Шундай экан, унинг ўрнига марказий ярим ҳимоячи Макгованнинг тўп тепиши кутилмоқда. Катта эҳтимол билан Австралия термаси таркибида мана шу биргина ўзгариш бўлади.\nЛуи Ван Гаалдан эса нафақат таркиб борасидаги ўзгаришлар, балки янги схемани ҳам кутишмоқда. Тахминимизча, 5-2-1-2 ўйин услуби айнан Испания учун ишлаб чиқилганди, шундай экан, бугун голландларнинг ўзлари учун анъанавий бўлган 4-3-3 тактикасида ҳаракат қилиши кутилмоқда. Катта эҳтимол билан ҳужумнинг чап қанотидан Ленс жой олади. Шунингдек, тажрибали Куйт ҳам майдонга тушиши мумкин. Майдон марказида эса одатдагидек де Йонг билан Снейдер тўп суришади. Қолаверса, де Гузман ёки Блинд ҳам марказда ҳаракат қилиши турган гап. Испания билан кечган баҳсда голландлар беш нафар ҳимоячи билан ўйнашди. Бу сафар уларнинг сони тўртта бўлиши кутиляпти.\nЎтган мавсум Голландия термаси ҳужумчиси Робин ван Перси учун жуда оғир кечди. Уни кўп бора жароҳатлар безовта қилди. Қолаверса, МЮнинг олдинги бош мураббийи Дэвид Мойес билан чиқиша олмади. Ван Перси мавсум давомида атиги 12та тўп кирита олди. Аммо футболчи тезда ўзига келиб Испания билан кечган баҳсда ўзининг аввалги маҳоратини намойиш этди. Ван Гаал унга ишонч билдириб, терма жамоа сардори этиб тайинлади.\nАнге Постекоглу (Австралия термаси бош мураббийи):\n“Биз учун ҳимояда бехато ҳаракат қилиш жуда муҳим. Голландия Испания билан кечган ўйинда нақадар чиройли ҳужум қила олишини кўрсатиб берди. Биз 90 дақиқа ҳимоявий ўйин кўрсатмоқчи эмасмиз, имкон бўлди дегунча ҳужумга ўтамиз”.\nЛуи Ван Гаал (Голландия термаси бош мураббийи):\n“Испания устидан ғозонилган йирик ғалаба ўйинчиларимга таъсир қилгани йўқ. Биз навбатдаги беллашувга ҳам одатдагидек ҳозирлик кўряпмиз”.\n“Голландияни қандай тўхтатса бўлади? Буни уддалаш осон эмас, аммо умид қиламизки, Голландия Испания билан бўлгани каби важоҳатли ўйин кўрсатмайди. Шунда биз ҳам ўзимизни кўрсатишимиз мумкин”.\n- Австралия ЖЧ баҳсларида Европа жамоалари билан олти марта ўйнаб, шундан фақат биттасида ғалаба қозонган.\n- Голландия ЖЧ гуруҳ ўйинларида кетма-кет 11та учрашувдан бери мағлубиятга учрамаяпти. Жамоа охирги бор 1994 йилги мундиалда Бельгияга имкониятни бой берган.\n- 1-турда гол урган Кэйхилл, ван Перси ва Роббен учта жаҳон чемпионатида тўп киритган футболчилар бўлишди.